33 penghuni rumah terbakar berjaya selamatkan diri

KUCHING, 12 Disember- Lima buah rumah jenis tidak kekal di alamat Lorong Satu Kampung Pulo Ulu musnah seratus peratus dalam kejadian kebakaran malam tadi. Pusat Gerakan Operasi Bomba Sarawak menerusi satu kenyataan memaklumkan pihaknya menerima laporan kejadian itu pada pukul 1.46 minit pagi dan bergegas ke lokasi kejadian.

Setibanya di lokasi pihak bomba mendapati kebakaran tersebut melibatkan dua buah rumah jenis satu tingkat dan tiga buah rumah jenis dua tingkat telah musnah.  Selain struktur kediaman yang musnah, pihak bomba juga berusaha memadam api yang merebak ke sebuah kereta jenis Perodua Axia dan empat buah motosikal dan sudah musnah seratus peratus.  Pasukan bomba berjaya mengawal kebakaran tersebut pada pukul 2.18 minit pagi dan kesemua mangsa yang terdiri daripada 33 penghuni kediaman tersebut berjaya menyelamatkan diri masing-masing.  Operasi tamat sepenuhnya pada pukul 5.51 minit pagi tadi.


1157 penduduk terjejas banjir di Kelantan

KELANTAN, 12 Disember- Jumlah penduduk terjejas banjir terus meningkat.  Menurut infobencana JKM, seramai 1,157 penduduk membabitkan 376 keluarga ditempatkan di lima Pusat Pemindahan Sementara (PPS) di Pasir Mas.

PPS SK Tok Deh mencatatkan jumlah paling ramai terjejas iaitu 590 orang daripada 154 keluarga.  Sementara di PPS SK Gual Periok, 323 individu berlindung melibatkan 109 keluarga.  Tiga lagi PPS yang beroperasi ialah SK Kubang Kual 115, PPS Putat Tujoh 83 dan Masjid Mukim Padang Licin 46 orang.  Sementara itu menurut laman web public infobanjir JPS, Sungai Golok di Rantau Panjang masih merekodkan bacaan melebihi paras bahaya iaitu 8.63 meter manakala Sungai Golok di Kuala Jambu Tumpat juga menunjukkan trend menaik iaitu 2.26 meter melebihi paras amaran.


KPKT fokus 4 pembangunan Prasarana

IPOH, 12 Disember- Kementerian Pembangunan Kerajaan Tempatan (KPKT) mengutamakan empat projek pembangunan Prasarana di Ipoh. Jelas Menterinya Nga Kor Ming, perancangan terbabit bagi meningkatkan taraf hidup dan keselesaan warga setempat yang inginkan perubahan.Projek terbabit ialah pembinaan bangunan parkir bertingkat di pekan lama Ipoh, pembangunan semula Flat Waller Court, pembinaan pasar baru di Pasir Pinji dan menaik taraf serta membaik pulih Pasar Besar Ipoh.  "Ini merupakan kehendak warga Ipoh yang telah lama menantikan perubahan positif ini. Saya berazam akan melakukan yang terbaik. "Saya utamakan kesejahteraan rakyat. Kebajikan warga penduduk adalah keutamaan kementerian KPKT. Kami ambil berat kesejahteraan rakyat," katanya kepada pemberita selepas merasmikan Pusat Khidmat ADUN Kepayang di Ipoh.

Beliau telah meminta Datuk Bandar Ipoh, Datuk Rumaizi Baharin untuk mengemukakan pelan pembangunan bagi pembinaan bangunan parkir bertingkat tersebut untuk menyelesaikan kesesakkan lalu lintas dan ruang parkir yang terhad.  Majlis Bandaraya Ipoh (MBI) juga akan mengemukakan pelan pembangunan semula Flat Waller Court yang mendapat gelaran Flat Terpanjang di Asia Tenggara.  Mengulas mengenai pembinaan pasar baru di Pasir Pinji, beliau menjangkakan ia akan siap sepenuh pada tahun 2025. Pada program yang sama, beliau turut memaklumkan kerja-kerja menaik taraf dan membaik pulih Pasar Besar Ipoh akan dijalankan pada tahun hadapan bagi tujuan keselesaan dan keselamatan pengunjung.


JBS pusat latihan MUET

JAKARTA, 12 Disember- Majlis Peperiksaan Malaysia (MEC) menjadikan Jakarta Business School (JBS) sebagai pusat latihan dan ujian untuk Malaysian University English Test (MUET) di Jakarta dan wilayah sekitarnya.Ketua Eksekutif MEC Adnan Husin berkata perkongsian strategik dengan JBS mempunyai prospek masa depan yang sangat baik bagi pembangunan MUET di Indonesia.“Bermula sekarang, kami akan berusaha untuk mencapai prospek yang diharapkan dengan memainkan peranan masing-masing” katanya pada Majlis Menandatangani Memorandum Persefahaman (MoU) antara kedua-dua pihak, disaksikan oleh Kuasa Usaha Kedutaan Malaysia Adlan Mohd Shaffieq, di kampus JBS di sini.Turut hadir pada majlis tersebut ialah rektor JBS Dr Hamdan Zoelva dan Kaunselor (Pendidikan) Kedutaan Besar Malaysia di Jakarta, Mohd Mubarak Shamsuddin.JBS yang memberi tumpuan kepada pendidikan dalam bidang teknologi dan perniagaan merupakan organisasi ke-8 yang menandatangani MoU dengan MEC berkaitan MUET setakat ini.Adnan berkata sebanyak 17 universiti antarabangsa dari enam negara iaitu Amerika Syarikat, China, Hong Kong, Jepun, Singapura dan United Kingdom mengiktiraf MUET untuk kemasukan ke universiti mereka.MUET, ujian penguasaan bahasa Inggeris untuk kemasukan pelajar antarabangsa ke universiti di Malaysia, adalah serupa dengan Ujian Bahasa Inggeris sebagai Bahasa Asing dan Sistem Ujian Bahasa Inggeris Antarabangsa.- BERNAMA


Penjawat awam perlu profesional - Fadillah Yusof

PETALING JAYA, 12 Disember- Penjawat awam digesa untuk meninggalkan cara lama yang berpandukan amalan menurut perintah tanpa melihat peraturan yang sepatutnya.Menurut Timbalan Perdana Menteri, Datuk Seri Fadillah Yusof, kerajaan memerlukan perkhidmatan awam yang lebih profesional, amanah dan cekap untuk mengembalikan kegemilangan ekonomi serta kestabilan negara yang pernah dicapai dahulu. Pendekatan pengurusan sedia ada perlu ditukar agar selaras dengan budaya akauntabiliti, ketelusan dan integriti.Persefahaman yang baik dalam kalangan penjawat awam juga harus diwujudkan dalam usaha membuat perubahan baharu demi kesejahteraan rakyat.Tambahnya, beliau turut mengalukan maklum balas yang tepat dan cepat untuk membantu kerajaan melaksanakan setiap program secara efisien.Beliau berkata demikian pada Majlis Jamuan Makan Malam PTD Seratus Tahun Menabur Bakti.Turut hadir, Presiden Persatuan Alumni Pegawai Tadbir dan Diplomatik, Tan Sri Abdul Halim Ali.


Hasilkan produk unik, kreatif dalam mempromosi Langkawi

LANGKAWI, 12 Disember- Pengusaha sektor pelancongan di Langkawi perlu menghasilkan produk baharu yang unik serta melakukan promosi dengan pendekatan lebih kreatif.Perkara tersebut mampu memacu sektor pelancongan selain mememberi manfaat kepada pembangunan di pulau berkenaan.Timbalan Ketua Pegawai Eksekutif Lembaga Pembangunan Langkawi (LADA) Wan Kamarul Faisal Wan Kamardin berkata, "tindakan mempromosikan pulau ini penting dalam memberi nilai tambah kepada sektor pelancongan Langkawi."Menerusinya, kehadiran pelancong tempatan mahupun antarabangsa, mampu dipertingkat sekali gus memacu pembangunan sosioekonomi di pulau berkenaan. Beliau berkata demikian pada Majlis Menandatangani Memorandum Persefahaman (MOU) antara Sea Splash Travel Sdn Bhd dan Odysea Boat Operators Sdn Bhd.

(Majlis Menandatangani MoU antara Sea Splash Travel Sdn Bhd dan Odysea Boat Operators Sdn Bhd)


JMG sedia hadapi banjir

BALING, 12 Disember- Jabatan Mineral dan Geosains (JMG) memperluas Program Pengurusan Risiko Bencana Geologi Berasaskan Komuniti Berimpak Tinggi (CBDRM) kepada penduduk Kampung Iboi di Baling, Kedah.Pengarah JMG Kedah, Perlis dan Pulau Pinang Azizan Ali berkata, lokasi tersebut merupakan kawasan yang kerap dilanda banjir.Fokus program itu, tertumpu kepada memperkasa komuniti setempat dalam aspek kesiapsiagaan dalam menghadapi bencana."Jadi kita mengharapkan komuniti Iboi yang hadir pada hari ini mengambil manfaat daripada program ini yang dijalanakan."Pada program ini kami Memperkenalkan bencana geologi. Ia berkenaan, bagaimana kejadian bencana boleh berlaku di kawasan Iboi."Pengenalan kepada faktor-faktor yang boleh menyebabkan bencana ini boleh memberi kefahaman kepada masayarakat di sini," kata Azizan di sini.Pada program siri ke-4 itu wakil Jabatan Bomba dan Penyelamat, Angkatan Pertahanan Awam dan Majlis Daerah Baling turut menyertai program berkenaan.


Paras air melebihi tahap bahaya di 5 negeri

KUALA LUMPUR, 12 Disember- Lima stesen kendalian Jabatan Pengairan dan Saliran (JPS) di Pahang, Johor, Kelantan, Selangor dan Negeri Sembilan menunjukkan paras air melebihi tahap bahaya.Situasi itu berdasarkan data yang dikongsi JPS melalui laman sesawang rasminya setakat pukul 8.00 malam.Di Pahang; paras air melebihi bahaya itu adalah di stesen Sg. Triang, Bera dan mencatatkan trend menaik.Di Selangor pula; paras bahaya direkodkan di stesen Sg. Langat di Batu 12, Hulu Langat dengan trend menaik.Di Johor; ia mellibatkan stesen Sg. Muar di Kg. Awat, Segamat.Bagaimanapun ia mencatatkan trend menurun.Manakala di Kelantan; stesen yang melebihi tahap bahaya ialah di Rantau Panjang, Pasir Mas.Di Negeri Sembilan pula, Sg. Muar di Kampung Berembang, Kuala Pilah telah melebihi paras bahaya dengan trend menaik.Penduduk di kawasan sekitar dinasihatkan sentiasa berwaspada.

(Tangkap layar Laman Web Rasmi Info Banjir)


Perkasa usahawan muda luar bandar, perluas kemudahan pinjaman PMKS

PETALING JAYA, 12 Disember- Kementerian Kemajuan Desa dan Wilayah memberi fokus kepada memperkasakan usahawan muda luar bandar.Bagi melaksanakan perkara itu, kemudahan pinjaman bagi perusahaan Mikro, Kecil dan Sederhana (PMKS) akan diperbanyak.Jelas Menterinya merangkap Timbalan Perdana Menteri, Datuk Seri Dr Ahmad Zahid Hamidi, meski negara di jangka berdepan kekangan ekonomi pada suku pertama tahun hadapan, namun, peluang bagi golongan muda menceburkan diri dalam bidang keusahawanan tidak seharusnya diketepikan."Bukan hanya mewujudkan usahawan tetapi juga memperkasa usahawan-usahawan muda yang baru. Sudah tentu pinjaman untuk usahawan SME akan diperbanyak."Matlamat itu jangan pernah dipinggirkan supaya ia akan memberi peluang kepada anak-anak muda menceburkan diri dalam bidang keusahawanan," katanya kepada pemberita selepas Merasmikan Majlis Makan Malam sempena Ulangtahun ke-10 Persatuan Usahawan Wanita Cina Malaysia (MCWEA) dan Anugerah Kecemerlangan MCWEA 2022.Seramai 22 usahawan wanita diberi pengiktirafan atas kecemerlangan dalam bidang keusawahanan yang diceburi pada majlis sama.


Rejimen Askar Wataniah siap sedia bantu penduduk terjejas banjir di Terengganu

KUALA NERUS, 11 Disember- Anggota Rejimen 512 Askar Wataniah di Kem Padang Midin siap sedia digerakkan bagi membantu penduduk terjejas banjir di Terengganu.  Komandernya, Tengku Seri Temenggong Raja Brigedier Jeneral Datuk Seri Tengku Baharuddin berkata anggotanya sentiasa siap siaga jika diperlukan.  Sekiranya banjir bertambah buruk, 30 anggota dan pegawai akan dikerah bagi membantu penduduk terjejas banjir di Kuala Terengganu dan Kuala Nerus.Selain anggota, kekuatan aset juga sedia digunakan antaranya trak tiga tan, pacuan empat roda dan bot penyelamat.

"Di Terengganu, kami sentiasa berhubung menerusi aplikasi WhatsApp. Jika diperlukan kami sentiasa bersedia," katanya kepada pemberita ketika meninjau Pusat Pemindahan Sementara (PPS) di sini.


Usul undi percaya, mahu pimpin negara dengan mandat jelas

(Perdana Menteri, Datuk Seri Anwar Ibrahim bergambar bersama Ulama dan Asatizah semasa mengadakan pertemuan mahabbah di Seri Perdana/BERNAMA)

PUTRAJAYA, 11 Disember- Perdana Menteri, Datuk Seri Anwar memaklumkan usul undi percaya kepadanya adalah bertujuan membolehkan beliau memimpin negara dengan mandat yang jelas dan berdasarkan sokongan majoriti Ahli Parlimen.Beliau berkata usul tersebut akan dibentangkan pada persidangan Dewan Rakyat yang dijadualkan pada 19 Disember."Keputusan kerajaan membawa usul undi percaya kepada Perdana menteri yang baharu, dari segi undang undang ia tidak diperlukan dan pendapat Peguam Negara juga tidak perlu sebab majoritinya jelas dan kuasa Yang di-Pertuan Agong juga jelas.

(Perdana Menteri, Datuk Seri Anwar Ibrahim/BERNAMA)

"Yang di-Pertuan Agong mengambil langkah yang lebih iaitu mengundang Sidang Khas Raja-raja Melayu supaya ada kata sepakat tentang calon Perdana Menteri yang mereka usulkan", katanya.Beliau turut menjelaskan peranan institusi raja perlu dihormati meskipun berbeza pendapat. "Tatkala menghadap Yang di-Pertuan Agong, beliau menyatakan ada baiknya Perdana Menteri jelaskan supaya tiada kekeliruan terutama yang menyinggung kedudukan Raja-Raja Melayu, kita boleh beza pendapat dan malah dalam beberapa pertemuan dengan beberapa Raja, kadang-kadang saya mohon ampun maaf sebab memberi pendapat berbeza tetapi kita tidak boleh langgar prinsip adab dan akhlak dan dalam menghormati kemuliaan raja-raja", katanya.Beliau berkata demikian ketika berucap pada Program Pertemuan Mahabbah bersama Ulama dan Asatizah di Seri Perdana, Putrajaya hari ini yang turut dihadiri Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.


PM tidak pernah beri jaminan gugur kes mahkamah

PUTRAJAYA, 11 Disember- Perdana Menteri, Datuk Seri Anwar Ibrahim tidak pernah memberi jaminan kepada mana-mana pihak yang berdepan dengan kes mahkamah untuk membebaskan mereka.  Anwar berkata ia hanya boleh dilakukan sekiranya individu terbabit dilepaskan daripada pertuduhan oleh hakim."Saya tidak pernah memberi jaminan kepada sesiapa untuk terlepas daripada hukuman sekiranya diputuskan oleh hakim yang bebas dan adil," kata Perdana Menteri ketika berucap pada Program Pertemuan Mahabbah bersama Ulama dan Asatizah Islam tempatan di Kompleks Seri Perdana, di sini.

Dalam pada itu, beliau sudah menemui semua pihak berkuasa termasuk Polis Diraja Malaysia (PDRM), Suruhanjaya Pencegahan Rasuah Malaysia (SPRM) dan Jabatan Peguam Negara menyatakan pendirian yang tegas mengenai hal tersebut.


Ulama perlu pertahan tradisi ilmu - PM

PUTRAJAYA, 11 Disember- Peranan ulama adalah untuk mendidik, memberi kesedaran dan mempertahankan tradisi ilmu. Pada masa yang sama tegas Perdana Menteri, Datuk Seri Anwar Ibrahim mempertahankan kesederhanaan itu juga penting selain tidak mudah memberikan hukuman serta merendahkan darjat seseorang dan fitnah.Beliau berkata demikian ketika berucap pada Program Pertemuan Mahabbah bersama Ulama dan Asatizah Islam tempatan di Kompleks Seri Perdana, di sini.

Majlis dihadiri lebih 200 tetamu dari institusi pengajian Islam dan pertubuhan Islam tempatan.  Turut hadir Menteri di Jabatan Perdana Menteri (Hal Ehwal Agama), Senator Datuk Dr Mohd Na’im Mokhtar dan Mufti Wilayah Persekutuan, Datuk Dr Luqman Abdullah.


JKM Terengganu tugaskan 10 kaunselor di PPS

KUALA TERENGGANU, 11 Disember- Jabatan Kebajikan Masyarakat (JKM) Terengganu menugaskan 10 kaunselor di pusat pemindahan sementara (PPS) di seluruh negeri, sepanjang Monsun Timur Laut kali ini.  Mereka dibantu 97 ahli dari Pasukan Sokongan Psikologi yang turut sama bertugas di PPS.  Ketua Penolong Pengarah JKM negeri, Zamri Mohamad berkata selain memberi khidmat nasihat kepada penduduk yang trauma berdepan banjir mereka juga ditugaskan bagi melaksanakan pelbagai aktiviti di semua PPS. "Pasukan Sokongan Psikologi akan membantu di PPS. Antaranya mewujudkan aktiviti kepada anak-anak penduduk terjejas dengan mengadakan program di PPS," katanya selepas meninjau PPS di Sekolah Kebangsaan (SK) Tok Jembal, di sini.

PPS tersebut mula dibuka Jumaat lalu selepas beberapa taman dan kampung sekitar mula dilanda banjir.


Kemalangan libatkan tiga kenderaan, dua maut

ROMPIN, 11 Disember- Dua maut dalam kemalangan membabitkan tiga kenderaan di Rompin, pagi tadi.Mangsa, Muhammad Aidil Adha Nazri meninggal dunia di lokasi insiden.Manakala Bosiah Abdullah menghembuskan nafas terakhir semasa dirawat di hospital.Kejadian berlaku di Jalan Kuantan-Johor Bahru selepas sebuah kenderaan pelbagai guna (MPV) dari arah Johor Bahru terbabas ke laluan bertentangan dan bertembung dengan sebuah lori, sebelum melanggar kereta dinaiki kedua-dua mangsa.

(Mayat mangsa dihantar ke Hospital Rompin untuk bedah siasat.)

Mayat mangsa dihantar ke Hospital Rompin untuk bedah siasat.Kes disiasat mengikut Seksyen 41(1) Akta Pengangkutan Jalan 1987.


Majlis Khatam Quran OKU di USIM, Al-Quran sebagai Al-Shifa dan Al-Rahmah

NILAI, 11 Disember- Sempena kempen kesedaran emansipasi Orang Kurang Upaya (OKU) dalam memahami konsep Al-Quran sebagai Al-Shifa dan Al-Rahmah, Majlis Khatam Quran OKU telah diadakan di Universiti Sains Islam Antarabangsa Malaysia (USIM).Menurut Pengerusi Lembaga Pengarah Universiti USIM, Datuk Seri Dr. Zulkifli Mohamad Al-Bakri, pada majlis itu OKU penglihatan membaca Al-Quran dibantu oleh Mashaf Quran Braille dan OKU Pendengaran pula membacanya tanpa suara dengan mengisyaratkan huruf Al-Quran dengan isyarat Kod Tangan Quran."Usaha ini turut merealisasi konsep Iqra’ yang mengandungi keringanan dalam membaca, menghafaz dan mengambil pelajaran daripada Al-Quran," katanya ketika Majlis Khatam Al-Quran OKU 2022 di sini.

(Usaha ini turut merealisasi konsep Iqra’ yang mengandungi keringanan dalam membaca, menghafaz dan mengambil pelajaran daripada Al-Quran)

Dalam pada itu, Zulkifli mengalakkan lebih ramai golongan OKU masalah pendengaran menggunakan aplikasi Quran Isyarat yang pertama di negara ini untuk membaca dan mendalami Al-Quran. Aplikasi yang dicipta Fakulti Pengajian Quran dan Sunnah USIM itu sudah merekodkan hampir 2,000 pengguna sejak dilancarkan pada 19 April lalu.


Rafizi janji tidak campur aduk tugas menteri dengan hal politik

KUALA LUMPUR, 11 Disember- Walaupun memahami perang media sosial masih panas dengan drama politik, tanggungjawab utama kerajaan adalah untuk memperbaiki kehidupan rakyat, demikian menurut Menteri Ekonomi Rafizi Ramli.Menerusi hantaran di Facebook, beliau berjanji akan menggunakan masanya sebagai anggota Kabinet sebaik mungkin dan tidak akan mencampuradukkannya dengan peranan beliau sebagai Timbalan Presiden PKR."Masa waktu yang dibayar gaji oleh rakyat, saya akan tumpu kerja sebagai menteri. "Keutamaan sekarang adalah melaraskan dasar-dasar dan pelaksanaan projek supaya memberi impak paling besar kepada rakyat dalam persediaan kita menghadapi cabaran ekonomi 2023 yang dijangka lebih menguji kekuatan dan daya tahan ekonomi negara."Diluar waktu kerja, saya akan berdepan dengan PN/PAS. Saya akan menjawab isu-isu yang mereka mainkan dan juga akan selaraskan supaya aktivis dan pimpinan Kerajaan Perpaduan turut sama memantau prestasi mereka sebagai pembangkang," katanya.Bergerak ke hadapan, beliau turut berjanji tidak akan menggunakan walau satu sen duit dan masa kerajaan dalam menggerakkan kempen parti diwakilinya bagi menghadapi enam pilihan raya negeri yang akan dimulakan Januari ini.

“Kita akan berkempen seperti sebelum membentuk kerajaan atas platform PKR dan @ayuhMYmovement tanpa penglibatan satu sen duit dan masa kerajaan,” katanya."Mereka ingat jadi pembangkang ini hanya menimbulkan sentimen kebencian. Mereka lupa bahawa menjadi pembangkang juga perlukan pengetahuan mengenai dasar, memantau pelaksanaan, membawa suara rakyat dengan masalah seharian mereka," tambahnya.Dalam hantaran sama, Rafizi juga memberitahu perancangannya selaku wakil PKR berhubung persediaan menghadapi pilihan raya negeri."Saya akan mula mengeluarkan kenyataan politik sebagai Timbalan Presiden PKR (bukan sebagai Menteri) secara berasingan untuk menggariskan perancangan dan usaha kita bersedia menghadapi enam Pilihanraya Negeri yang akan datang."Biar rakyat hakimi siapa yang lebih bertanggungjawab kepada rakyat dengan amanah yang diberikan," katanya.


Banjir: Pahang tertinggi rekod 581 penduduk terjejas

KUALA LUMPUR, 11 Disember- Pahang mencatatkan penduduk terjejas banjir tertinggi iaitu melibatkan 581 penduduk, diikuti Kelantan (575), Terengganu (545), Perak (106) dan Johor merekodkan 27 penduduk terjejas, setakat pukul 4.00 petang tadi.Agensi Pengurusan Bencana Negara (NADMA) dalam kenyataan memaklumkan, seramai 1,834 penduduk daripada 531 keluarga terjejas banjir direkodkan di lima negeri tersebut.Menurut NADMA, 11 pusat pemindahan sementara (PPS) dibuka di Pahang membabitkan daerah Temerloh, Raub, Lipis, Jerantut dan Bera.Temerloh merekodkan 382 penduduk daripada 115 keluarga di PPS Sekolah Menengah Kebangsaan (SMK) Seri Semantan, manakala Raub sebanyak lima PPS dibuka iaitu PPS SK Ulu Atok menempatkan 30 penduduk daripada enam keluarga, PPS SK Lubuk Kulit (52 penduduk daripada 19 keluarga), PPS Masjid Jamek Kuala Semantan (lapan penduduk daripada tiga keluarga), PPS Balairaya Kampung Sengkela (tujuh penduduk daripada dua keluarga) dan PPS Balairaya Kampung Ria menempatkan tiga penduduk daripada sebuah keluarga."Lipis merekodkan 31 penduduk daripada lapan keluarga di PPS Masjid Beletik, manakala Jerantut merekodkan 19 penduduk daripada empat keluarga di PPS SK Batu Balai  dan 20 penduduk daripada tujuh keluarga di PPS Balairaya Kampung Sempadan. Dalam pada itu, dua PPS dibuka di Bera iaitu PPS SK Seri Buntar menempatkan 20 penduduk daripada enam keluarga dan PPS SK Kerayong menempatkan sembilan penduduk daripada tiga keluarga terjejas," menurut kenyataan itu.Menurut NADMA, Kelantan pula mencatatkan 575 penduduk daripada 188 keluarga di daerah Pasir Mas yang melibatkan pembukaan empat PPS."PPS SK Tok Deh merekodkan 450 penduduk daripada 143 keluarga, PPS SK Kubang Gual (23 penduduk daripada lapan keluarga), PPS SK Gual Periok (81 penduduk daripada 28 keluarga) dan PPS Putat Tujoh menempatkan 21 penduduk daripada sembilan keluarga," menurut kenyataan.Terengganu pula mencatatkan 545 penduduk daripada 137 keluarga terjejas di daerah Kemaman, Kuala Nerus, Kuala Terengganu dan Setiu."Kemaman membuka tiga PPS iaitu PPS Dewan Abd Rahman Limbong menempatkan 251 penduduk daripada 55 keluarga, PPS SK Kampung Baru Kerteh (14 penduduk daripada lapan keluarga) dan PPS SK Kemasik menempatkan 14 penduduk daripada enam keluarga terjejas."Manakala, Kuala Nerus iaitu PPS SK Tok Jembal merekodkan 138 penduduk daripada 34 keluarga dan PPS SK Bukit Nanas (82 penduduk daripada 20 keluarga). Kuala Terengganu menempatkan 42 penduduk daripada 13 keluarga di PPS SK Atas Tol. Setiu mencatatkan empat penduduk daripada sebuah keluarga di PPS Balairaya Kampung Merang," jelas kenyataan tersebut.Dalam perkembangan sama, tiga PPS telah ditutup di Terengganu iaitu PPS SK Chendering, PPS Balairaya Kampung Bukit Nenas dan PPS Surau Mak Bakas selepas paras air banjir surut.Dalam pada itu, 106 penduduk daripada 23 keluarga terjejas banjir dicatatkan di Perak melibatkan daerah Hilir Perak dengan sebuah PPS dibuka iaitu PPS Dewan SMART Batu 4."Johor pula merekodkan 27 penduduk daripada sembilan keluarga dari daerah Segamat yang ditempatkan di PPS Balairaya Kampung Batu Badak," jelas kenyataan itu.


UMT salur RM1 juta zakat tahun ini

(Majlis Konvokesyen UMT ke-20 di Dewan Sultan Mizan)

KUALA NERUS, 11 Disember- Universiti Malaysia Terengganu (UMT) menyalurkan bantuan zakat berjumlah RM1 juta kepada 1,582 pelajar sepanjang tahun ini.Naib Canselornya Prof Datuk Dr Mazlan Abd Ghaffar berkata jumlah itu termasuk bantuan Dermasiswa Al-Ikhlas sebanyak RM250,000 kepada 500 asnaf yang memerlukan.Katanya UMT sentiasa prihatin dan mengambil inisiatif dalam membantu serta menyediakan kemudahan kepada pelajar yang memerlukan untuk membolehkan mereka meneruskan pelajaran sehingga berjaya."Pemberian zakat ini amat membantu meringankan beban pelajar miskin yang terkesan terutama akibat kenaikan kos sara hidup pada masa sekarang."Tahun depan, kita merancang untuk memperkenalkan program AsnafPro iaitu pembiayaan penuh biasiswa zakat UMT kepada pelajar terpilih," katanya ketika berucap pada Majlis Konvokesyen UMT ke-20 di Dewan Sultan Mizan, di sini hari ini.Istiadat pembukaan majlis konvokesyen berkenaan disempurnakan Canselor UMT Sultanah Terengganu Sultanah Nur Zahirah.

(Prof Datuk Dr Mazlan Abd Ghaffar/FOTO BERNAMA)

Sultan Terengganu Sultan Mizan Zainal Abidin turut berkenan berangkat ke majlis tersebut. Hadir sama Menteri Besar Datuk Seri Dr Ahmad Samsuri Mokhtar.Dalam perkembangan lain, Mazlan berkata sepanjang tahun lepas UMT berjaya memperoleh hampir RM9 juta geran penyelidikan termasuk Geran Dana Yayasan Penyelidikan Sultan Mizan 2022.Menurutnya pencapaian itu hasil daripada kepakaran penyelidik dalam bidang tujahan UMT iaitu 'Reef Research Interest Group' sehingga dianugerahkan Asia Achievement Award 2022 oleh The International Seakeepers Society."UMT juga tersenarai dalam kelompok 200 unversiti terbaik di Asia menerusi penarafan Asia University Ranking 2022 oleh Times Higher Education (THE) World University Rankings," katanya. -BERNAMA


1,601 graduan terima ijazah UMT

KUALA NERUS, 11 Disember- Seramai 1,601 graduan menerima anugerah pada Majlis Konvokesyen Ke-20 Universiti Malaysia Terengganu (UMT) yang berlangsung selama dua hari sehingga esok.Penerima skrol paling ramai pada istiadat kali ini ialah graduan prasiswazah membabitkan 1,430 orang.

Daripada jumlah berkenaan, graduan pasca ijazah adalah seramai 171, sementara 1,297adalah penerima bagi program sarjana muda selain 133 adalah penerima diploma.

Istiadat pembukaan majlis konvokesyen berkenaan disempurnakan Canselor UMT Sultanah Terengganu Sultanah Nur Zahirah.Sultan Terengganu Sultan Mizan Zainal Abidin turut berkenan berangkat ke majlis tersebut. Hadir sama Menteri Besar Datuk Seri Dr Ahmad Samsuri Mokhtar.Bagi salah seorang graduan Sarjana Muda Kaunseling, Nur Aishah A. Zulkifli, setiap kejayaan perlu ditepuhi dengan cabaran yang berbeza.

(Istiadat pembukaan majlis konvokesyen berkenaan disempurnakan Canselor UMT Sultanah Terengganu Sultanah Nur Zahirah)

"Masing-masing ada cabaran tersendiri macam saya cabaran sebagai seorang ibu, saya berjauhan pula dengan suami, tiada kejayaan yang mudah untuk dicapai," katanya. Sementara itu,graduan Sarjana muda Sains Komputer dan Infomatik Maritim, Muhammad Syauqi Jafree, sudah pasti kejayaan dicapai adalah kebanggaan tak ternilai.  "Kami penerima Anugerah Pelajaran Diraja amat berbangga dengan anugerah ini dan berharap akan menjadi contoh untuk graduan di luar sana untuk lebih proaktif dan berjaya di masa hadapan.," katanya.


Kerajaan Johor laksana caruman PERKESO untuk imam, bilal dan noja

Iskandar Puteri, 11 Disember- Kerajaan Johor akan melaksanakan caruman Pertubuhan Keselamatan Sosial (PERKESO) kepada 5,484 orang bilal, imam, noja, penggerak masjid dan surau, bermula tahun depan. Usaha itu juga akan diperluaskan kepada seramai 1,733 guru-guru Al-Quran. Exco Hal Ehwal Agama Islam, Mohd Fared Mohd Khalid berkata, usaha itu kini sedang diperingkat dokumentasi termasuk mendaftarkan mereka yang terlibat di bawah Jabatan Agama Islam negeri. "Penambahbaikan itu akan disegerakan dan ia tidak memberi kesan kewangan yang tinggi," katanya ketika sesi soal jawab persidangan Dewan Negeri Johor di Kota Iskandar, di sini.

(Usaha itu juga akan diperluas kepada seramai 1,733 guru-guru Al-Quran)

Tambah Mohd Fared, sebanyak RM6.13 juta diperuntukkan Majlis Agama Islam Negeri Johor dan RM6.5 juta daripada kerajaan Johor untuk pembayaran elaun imam, bilal dan noja.  Manakala Jabatan Kemajuan Islam memperuntukkan RM14.8 juta pada tahun ini untuk dibayar kepada imam I dan imam II masjid seluruh Johor.


PM mahu karya besar ditelaah golongan muda

KUALA LUMPUR, 11 Disember- Perdana Menteri Datuk Seri Anwar Ibrahim mahu karya-karya besar ditelaah golongan muda masa kini."Tindakan itu bagi melawan kebebalan dan mencambah daya fikir yang kritis," katanya dalam satu hantaran Facebooknya.Beliau turut mengucapkan terima kasih kepada kartunis terkenal tanah air Datuk Mohammad Nor Khalid atau lebih dikenali sebagai Lat."Terima kasih Datuk Lat. Belum terlambat untuk memupuk budaya membaca," katanya.Memetik laporan Bernama, Lat menghasilkan karya karikatur memaparkan masyarakat berbilang bangsa membaca buku pelbagai tokoh di ruang pejabat ‘Anwar Ibrahim’.

Karikatur tanpa dialog itu dimuat naik Anwar dalam hantarannya di Facebook, memaparkan lima individu membaca buku tokoh pemikir besar dunia berkaitan Socrates, Confucius, Abu’l Fath Al Busti dan Lao-Tze.Setakat pukul 3 petang ini, hantaran berkenaan mendapat lebih 13 ribu tanda suka dengan kira-kira 390 perkongsian umum serta menerima lebih 700 komen daripada warga maya.


Elaun ketua kampung, ketua masyarakat di Johor dinaikkan sebanyak RM300

(Onn Hafiz Ghazi pada sesi penggulungan Persidangan DUN di Kota Iskandar)

ISKANDAR PUTERI, 11 Disember- Kerajaan Negeri Johor bersetuju menaikkan elaun sebanyak RM300 sebulan kepada ketua kampung dan ketua masyarakat daripada RM900 kepada RM1,200 sebulan.

Menteri Besar, Datuk Onn Hafiz Ghazi berkata, kenaikan itu sebagai menghargai sumbangan golongan berkenaan dalam memberikan perkhidmatan kepada masyarakat setempat. “Sukacita saya umumkan bahawa kerajaan negeri bersetuju untuk menaikkan elaun sebanyak RM300 sebulan kepada ketua kampung dan ketua masyarakat daripada RM900 kepada RM1,200 sebulan.“Di samping itu, kerajaan negeri juga berharap agar Kerajaan Persekutuan akan turut menyambut baik inisiatif itu dan sekurang-kurangnya RM300 lagi bagi menjadikan elaun ketua kampung dan ketua masyarakat meningkat kepada RM1,500 sebulan,” katanya pada sesi penggulungan Persidangan Dewan Undangan Negeri (DUN) di Kota Iskandar, di sini.Kali terakhir elaun tersebut dinaikkan adalah pada 2019 iaitu daripada RM700 kepada RM900 yang diumumkan Menteri Besar ketika itu, Datuk Osman Sapian. Dalam pada itu, Onn Hafiz turut memberitahu, kerajaan negeri juga akan mengkaji dan mempertimbangkan cadangan kenaikan elaun Ahli Dewan Undangan Negeri (ADUN) selepas keadaan ekonomi dan hasil negeri pulih.


Melaka bekerjasama dengan Riau wujudkan pakej pelancongan

MELAKA, 11 Disember- Seramai 1 juta pelancong Indonesia dijangka berkunjung ke Melaka tahun depan menerusi pakej pelancongan 'Tukar-Tukar Rasa'. Exco Pelancongan, Warisan dan Kebudayaan Melaka, Datuk Muhammad Jailani Khamis berkata program tersebut dianjur kerajaan negeri dengan kerjasama Wilayah Riau."Fokus akan diberi kepada subsektor pelancongan kulinari, keluarga dan budaya," katanya kepada pemberita selepas Majlis Perasmian Rundown Pameran Riau Tourism 2022 di Bandaraya Melaka.

(Muhammad Jailani menjangkakan pakej pelancongan itu akan menjadi pakej pilihan utama tahun depan)

Muhammad Jailani menjangkakan pakej pelancongan itu akan menjadi pakej pilihan utama tahun depan.


Sultan Johor terima menghadap Salahuddin Ayub

JOHOR BAHRU, 11 Disember-Sultan Johor Sultan Ibrahim Almarhum Sultan Iskandar hari ini berkenan menerima menghadap Menteri Perdagangan Dalam Negeri dan Kos Sara Hidup Datuk Seri Salahuddin Ayub.Menerusi satu hantaran dalam Facebook rasmi baginda, pertemuan itu berlangsung selama kira-kira sejam di Johor Bahru.

(Sultan Johor Sultan Ibrahim Almarhum Sultan Iskandar, menerima menghadap Menteri Perdagangan Dalam Negeri dan Kos Sara Hidup Datuk Seri Salahuddin Ayub /Foto FB officialsultanibrahim)

"Pertemuan itu juga merupakan kunjungan hormat pertama beliau kepada Tuanku Sultan Ibrahim selepas pelantikan ke barisan menteri Persekutuan yang diumumkan pada minggu lepas," menurut hantaran itu.Salahuddin ialah Ahli Parlimen Pulai yang juga Ahli Dewan Undangan Negeri (ADUN) Simpang Jeram.


Jangan terpedaya mesej menyamar Pengarah Kesihatan Johor

(Foto FB Jabatan Kesihatan Negeri Johor)

JOHOR BAHRU, 11 Disember- Jabatan Kesihatan Negeri Johor (JKNJ) mengingatkan orang ramai agar tidak terpedaya dengan mesej menerusi WhatsApp dan Telegram yang menyamar sebagai Pengarah JKNJ, Datuk Dr Aman Rabu.JKNJ memaklumkan terdapat mesej yang menyamar sebagai Dr Aman meminta wang daripada pelbagai individu."Segala mesej menerusi WhatsApp ataupun Telegram yang menyamar sebagai Pengarah JKNJ Datuk Dr Aman Rabu yang meminta wang adalah palsu."Ia merupakan ‘scammer’ yang menyamar sebagai beliau. Mohon semua yang mendapat mesej itu supaya jangan terpedaya," menurut kenyataan JKNJ di Facebook.Dalam pada itu, Dr Aman memberitahu kejadian disedari beliau sekitar pukul 5.00 petang selepas dimaklumkan berkenaan mesej yang dihantar di platform tersebut. "Scammer tersebut, mengantar mesej, bertanya khabar kepada beberapa individu, sebelum bertindak meminta individu terbabit, melakukan transaksi wang kepada sebuah akaun bank," katanya dalam kenyataan. Dr Aman memaklumkan telah membuat laporan polis berkenaan kes penggodaman tersebut di Ibu Pejabat Polis Daerah (IPD) Johor Bahru Selatan, semalam.


Penang Bridge International Marathon (PBIM) berpotensi jadi acara tumpuan dunia

GEORGE TOWN, 11 Disember-Penang Bridge International Marathon (PBIM) akan menjadi salah satu acara maraton terkenal di Asia pada masa akan datang. Exco Pelancongan dan Ekonomi Kreatif negeri, Yeoh Soon Hin berpendapat PBIM mempunyai daya tarikan tersendiri."Misi kami adalah untuk meningkatkan lagi kualiti PBIM. Kami berharap agar PBIM menjadi acara yang terkenal di Asia", katanya ketika ditemui media selepas acara pelepasan larian di Jambatan Pulau Pinang.

Pada penganjuran kali ini seramai 26,000 peserta mengambil bahagian dalam larian bertaraf antarabangsa itu.

(Para pemenang Penang Bridge International Marathon (PBIM)/ Foto RTM)

Tiga acara dipertandingkan iaitu Marathon Penuh melibatkan jarak 42 kilometer, Separuh Marathon dengan jarak 21 kilometer dan Larian 10 kilometer bagi kategori Terbuka.

Majlis pelepasan pelari disempurnakan oleh Gabenor Pulau Pinang, Tun Ahmad Fuzi Abdul Razak dan Ketua Menteri Pulau Pinang, Chow Kon Yeow.  Beberapa jalan di Pulau Pinang ditutup dan dilencongkan sempena acara larian Maraton Antarabangsa Jambatan Pulau Pinang (PBIM) yang melibatkan jarak sepanjang 42 kilometer (km) bermula semalam sehingga pagi ini.

PBIM acara sukan tahunan terbesar di utara Semenanjung membuat kemunculan semula tahun ini, selepas berehat selama dua tahun akibat pandemik COVID-19.


Tawar perkhidmatan 'kereta sapu', lelaki warga Indonesia ditahan JPJ kerana salah guna lesen kenderaan Motor

ARAU, 11 Disember-Seorang lelaki warga Indonesia ditahan ketika menjalankan perkhidmatan kereta sapu di Terminal Keretapi (KTM) Arau, petang semalam.Pasukan Operasi Khas Jabatan Pengangkutan Jalan (JPJ) Perlis  mendapati lelaki tersebut merupakan pelajar antarabangsa Institut Pendidikan Tinggi Awam (IPTA) di Kedah. Menurut Pengarah JPJ Perlis, Fatimah Mohamed Ali Piah, ketika ditahan lelaki tersebut sedang dalam perjalanan membawa dua orang penumpang wanita.

(Operasi oleh Pasukan Operasi Khas JPJ Perlis di Arau /Foto RTM)

Tindakan saman telah diambil bagi kesalahan Salah Guna Lesen Kenderaan Motor (LKM) di bawah Seksyen 23(2) dan kesalahan Tiada Lesen Memandu di bawah Seksyen 26 Akta Pengangkutan Jalan (APJ) 1987.

Perkhidmatan Prebet Sapu atau menjalankan Perkhidmatan Kenderaan Awam Tanpa Permit adalah satu kesalahan yang serius kerana ianya melibatkan perlindungan insurans kepada penumpang sekiranya berlaku kemalangan ketika menggunakan perkhidmatan awam tanpa kebenaran.  Sabit kesalahan, suspek boleh didenda tidak kurang RM 10,000 dan boleh dipenjarakan selama tempoh tidak melebihi dua tahun di bawah Seksyen 23(2) Akta Pengangkutan Jalan (APJ) 1987.


PM ucap tahniah sempena Hari Keputeraan Sultan Selangor

KUALA LUMPUR, 11 Disember- Perdana Menteri, Datuk Seri Anwar Ibrahim merafak sembah ucapan tahniah sempena ulang tahun Hari Keputeraan ke-77 Sultan Selangor Sultan Sharafuddin Idris Shah.

“Patik mendoakan ke hadrat Allah Subhanahu Wa Ta'ala semoga Tuanku Sultan dan Tengku Permaisuri serta seluruh Kerabat Diraja sentiasa dilimpahi rahmat dan hidayah-Nya serta berada dalam keadaan sihat, sejahtera dan penuh kedaulatan.“Semoga Duli Tuanku kekal qarar (tenang) memerintah rakyat Selangor Darul Ehsan dengan adil dan saksama,” katanya menerusi perkongsian dalam Facebook rasminya.Anwar berkata beliau serta rakyat akan terus memberikan ketaatan dan kesetiaan yang tidak berbelah bahagi kepada baginda."Patik dan sekalian rakyat akan terus memberikan ketaatan dan kesetiaan yang tidak berbelah bahagi.“Dirgahayu Tuanku,” katanya.

Sultan Selangor (tengah), Tengku Permaisuri Selangor (kanan) dan Raja Muda Selangor (kiri) berkenan berangkat pada Istiadat PengurniaanDarjah dan Bintang Kebesaran Negeri Selangor sempena Hari Ulang TahunHari Keputeraan Yang ke-77 Duli Yang Maha Mulia Sultan Selangordi Balairung Istana Alam Shah Klang/ BERNAMA)


Op Benteng: Empat PATI ditahan di sempadan Malaysia-Thailand

KUALA NERANG, 11 Disember-Empat pendatang tanpa izin (PATI) ditahan selepas cuba memasuki Malaysia menggunakan laluan tidak sah di sempadan Malaysia-Thailand. PATI berusia 16 hingga 38 tahun tersebut memasuki negara dengan menunggang motosikal bernombor pendaftaran Thailand. Markas Divisyen Kedua Infantri 2 Divisyen dalam kenyatan memaklumkan, kesemua PATI lelaki, warganegara Thailand itu ditahan dalam sektor Op Benteng Kawasan Tanggungjawab Briged Keenam Infantri Malaysia.

(Empat Pendatang tanpa Izin (PATI) ditahan ketika cuba memasuki sempadan Malaysia-Thailand)

Menyedari kehadiran pasukan beroperasi, kesemua PATI bertindak melarikan diri.  Mereka bagaimanapun berjaya ditahan dan hasil pemeriksaan mendapati kesemua mereka tidak memiliki dokumen perjalanan yang sah dan memasuki negara melalui laluan haram. Turut dirampas, dua buah motosikal, sebuah telefon bimbit, sebuah tablet dengan keseluruhan rampasan dianggar bernilai RM4,000  Kesemua PATI diserahkan kepada Ibu Pejabat Polis Daerah Kuala Nerang untuk siasatan lanjut.


Dua beradik lemas, seorang selamat di Pantai Chenang

(Salah seorang mangsa lemas di Pantai Chenang)

LANGKAWI, 11 Disember- Dua ditemukan lemas, manakala seorang lagi selamat ketika melakukan aktiviti air di Pantai Chenang, di sini, malam tadi.  Mayat dua mangsa yang juga adik-beradik iaitu R. Juwaras, 22, dan abangnya, R.Ravishangkar, 26, ditemukan berhampiran lokasi mereka dilaporkan hilang. Ketua Bomba Zon Langkawi, Penguasa Bomba Mohd. Zamri Abdul Ghani berkata, seorang lagi mangsa berusia 26 tahun berjaya diselamatkan oleh Angkatan Pertahanan Awam Malaysia (APM) dalam kejadian pada pukul 7.38 malam.

"Mangsa kedua ditemukan di pesisir pantai sekitar satu kilometer dari Dataran Chenang pada pukul 8.40 malam, manakala mangsa ketiga ditemukan tidak jauh daripada lokasi mangsa pertama pada pukul 12.40 tengah malam tadi," katanya dalam kenyataan di sini.Mohd Zamri berkata, kedua-dua mangsa disahkan meninggal dunia oleh pegawai perubatan di tempat kejadian dan seterusnya diserahkan kepada pihak polis untuk tindakan selanjutnya."Operasi tamat sepenuhnya pada jam 1.40 pagi tadi dan kes diklasifikasikan sebagai mati mengejut," katanya.

(Kegembiraan tiga pelancong berakhir tragedi apabila dua ditemukan lemas danseorang selamat di Pantai Chenang)


Tiga maut, tiga cedera kemalangan di Sitiawan

IPOH, 11 Disember- Tiga maut manakala tiga lagi cedera dalam kemalangan membabitkan sebuah kereta dan sebuah kenderaan utiliti sukan (SUV) di Jambatan Permaisuri Bainun, Sitiawan, di sini malam tadi. Jurucakap Balai Bomba dan Penyelamat Sitiawan berkata mangsa yang meninggal dunia merupakan pasangan suami isteri dan seorang kanak-kanak lelaki yang menaiki kereta jenis Proton Saga.Beliau berkata dua lagi kanak-kanak lelaki dan perempuan dalam kenderaan yang sama serta pemandu kenderaan SUV jenis Chevrolet mengalami kecederaan."Kita terima panggilan kecemasan pada 11.13 malam sebelum bergegas ke lokasi kejadian dan mendapati kenderaan jenis Chevrolet telah terbakar 80 peratus.

(Bomba memadamkan kebakaran kereta jenis Chevloret Captiva yang terlibat kemalangan di Jambatan Tengku Permaisuri Bainun, Sitiawan, semalam/FOTO IHSAN BOMBA)

"Tiga orang disahkan meninggal dunia di tempat kejadian, manakala mangsa yang cedera diberikan rawatan awal dan tiada mangsa yang tersepit," katanya dalam kenyataan hari ini. Menurutnya kesemua mangsa yang maut diserahkan kepada pihak polis manakala yang cedera dibawa ke hospital oleh pihak Kementerian Kesihatan (KKM) untuk tindakan selanjutnya. Sementara itu, Ketua Polis Daerah Manjung ACP Nor Omar Sappi memberitahu Bernama, identiti kesemua yang terlibat dalam kemalangan itu akan dimaklumkan kemudian. -BERNAMA


Empat rumah, tiga kenderaan musnah terbakar

(Dua buah kereta musnah dalam kebakaran di Taman Indah Jabi)

POKOK SENA, 11 Disember- Sederet empat buah rumah, dua buah kereta dan sebuah motosikal di Taman Indah Jabi, di sini musnah dalam kebakaran pada pukul 12.54 tengah malam tadi. Ketua Balai Bomba dan Penyelamat (BBP) Pokok Sena, Pegawai Bomba Tinggi Azrul Musa dalam kenyataan berkata, dua buah jentera bomba masing-masing dari BBP Pokok Sena dan BBP Alor Setar bergegas ke lokasi kejadian sebaik menerima panggilan kecemasan.

"Peratusan awal kebakaran mendapati dua rumah musnah 80 peratus, manakala dua rumah lagi masing-masing terbakar 30 dan 10 peratus. Dua kereta serta satu motosikal turut musnah dalam kejadian itu."Lapan buah jentera bersama 36 anggota Pasukan Bomba Sukarela (PBS) antaranya dari PBS Kota Sarang Semut, PBS Seberang Nyonya dan PBS Pendang turut membantu operasi," katanya dalam kenyataan. Azrul menambah, tindakan pantas bomba berjaya memadamkan kebakaran dari merebak ke kediaman yang lain.Beliau juga mengesahkan tiada sebarang kemalangan jiwa berlaku dan punca kejadian masih dalam siasatan.

"Api berjaya dikawal pada pukul 1.20 pagi dan dipadam sepenuhnya sebelum operasi tamat pada pukul 3.20 pagi tadi," katanya.

(Sederat empat rumah terbakar di Taman Indah Jabi)


Tengku Zafrul dahului 104 penerima darjah kebesaran, pingat Negeri Selangor

SHAH ALAM, 11 Disember- Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz mendahului senarai 104 penerima darjah kebesaran dan pingat sempena ulang tahun Hari Keputeraan ke-77 Sultan Selangor Sultan Sharafuddin Idris Shah hari ini. Tengku Zafrul antara dua penerima dikurniakan Darjah Kebesaran Seri Paduka Mahkota Selangor (S.P.M.S.) yang membawa gelaran Datuk Seri.Sementara itu, Mufti Selangor Datuk Dr Anhar Opir dikurniakan Darjah Kebesaran Datuk Setia-Sultan Sharafuddin Idris Shah (S.S.I.S.) yang membawa gelaran Datuk Setia.Sepuluh penerima dikurniakan Darjah Kebesaran-Datuk Paduka Mahkota Selangor (D.P.M.S) yang membawa gelaran Datuk bagi ahli lelaki dan Datin Paduka bagi ahli wanita antaranya Pesuruhjaya Tinggi Malaysia ke United Kingdom dan Ireland Utara Datuk Zakri Jaafar dan Duta Besar Malaysia ke Jepun Shahril Effendi Abd Ghany.Turut menerima Darjah Kebesaran D.P.M.S adalah Naib Canselor Universiti Putra Malaysia Profesor Datuk Dr Mohd Roslan Sulaiman, Penasihat Undang-Undang Selangor Datuk Salim Soib@ Hamid dan Hakim Mahkamah Tinggi Seremban Azizul Azmi Adnan.Darjah Kebesaran Datuk-Sultan Sharafuddin Idris Shah (D.S.I.S) yang turut membawa gelaran Datuk  bagi ahli lelaki dan Datin Paduka bagi ahli wanita, dikurniakan kepada 11 individu antaranya Pengarah Jabatan Bomba dan Penyelamat Malaysia (JBPM) Selangor Norazam Khamis, Pengarah Jabatan Perhutanan Selangor Datuk Ahmad Fadzil Abdul Majid dan Pengarah Urusan KDEB Waste Management Ramli Mohd Tahir.

Sultan Sharafuddin turut berkenan mengurniakan Darjah Kebesaran-Setia Mahkota Selangor (S.M.S) kepada 19 penerima yang tidak membawa apa-apa gelaran antaranya Timbalan Panglima 10 Briged (PARA) Kolonel Khairul Anwar Soib, Pengarah Perancangan dan Pembangunan Markas Tentera Laut Kepten Jamsari Tahir dan Ketua Jabatan Siasatan Jenayah Narkotik Ibu Pejabat Polis Kontinjen Selangor ACP Ahmad Jefferi Abdullah.Ketua Pegawai Eksekutif Kumpulan Perbadanan Kemajuan Pertanian Selangor Dr Mohamad Khairil Mohamad Razi, Pengarah Jabatan Alam Sekitar Selangor Nor Aziah Jaafar dan Hakim Mahkamah Tinggi Syariah, Jabatan Kehakiman Syariah Selangor Zalinah Said adalah antara 19 individu terpilih untuk dianugerahkan Darjah Kebesaran Setia-Sultan Sharafuddin Idris Shah (S.I.S).Sempena ulang tahun keputeraan itu juga, Johan Tilawah (Qariah) Majlis Tilawah dan Menghafaz Al-Quran Antarabangsa (MTHQA) 2022 Sofizah Mousin dan Johan Tilawah (Qariah) MTHQA 2019 Nor Farhatul Fairuzah Panut termasuk antara 17 individu dikurniakan Darjah Kebesaran Ahli Mahkota Selangor (A.M.S).Sebanyak 15 individu dikurniakan Darjah Kebesaran Ahli-Sultan Sharafuddin Idris Shah (A.I.S) manakala tiga pemenang pingat emas Sukan SEA 2022 turut dikurniakan Bintang Kecemerlangan Sukan Selangor (B. K. S.) iaitu atlet karate R. Sharmendran dan C. Shahmalarani serta atlef golf Marcus Lim Pang Chuen.Tujuh individu turut dikurniakan Bintang Perkhidmatan Cemerlang (B.P.C) sempena ulang tahun keputeraan baginda.Majlis Istiadat Pengurniaan Darjah dan Bintang Kebesaran serta Pingat tersebut dilaksanakan di Istana Alam Syah, Klang dekat sini sekitar 8 pagi hari ini.-BERNAMA


1,436 penduduk terjejas banjir di empat negeri

KUALA LUMPUR, 11 Disember- Empat negeri terjejas banjir melibatkan 1,436 penduduk daripada 400 keluarga yang ditempatkan di 19 pusat pemindahan sementara (PPS) di Terengganu, Pahang, Kelantan dan Perlis, setakat pukul 7.00 pagi tadi.Agensi Pengurusan Bencana Negara (NADMA) dalam kenyataan memaklumkan, Terengganu mencatatkan penduduk terjejas tertinggi iaitu 585 penduduk daripada 150 keluarga di daerah Kemaman, Kuala Nerus, Kuala Terengganu dan Setiu."PPS Dewan Abd Rahman Limbong menempatkan 228 penduduk, PPS Sekolah Kebangsaan (SK) Kampung Baru Kerteh (21), PPS SK Kemasik menempatkan 21 penduduk di daerah Kemaman. Di Kuala Nerus menempatkan 133 penduduk di PPS SK Tok Jembal, PPS SK Bukit Nenas (76), PPS SK Chendering menempatkan 16 penduduk. Di daerah Setiu melibatkan PPS SK Kg Seri Kasar menempatkan 25 penduduk, PPS Balairaya Kampung Bukit Nenas (13) dan PPS Surau Mak Bakas menempatkan 8 penduduk," menurut kenyataan.Jelas NADMA, Pahang pula mencatatkan 517 penduduk terjejas daripada 155 keluarga melibatkan tujuh PPS di empat daerah iaitu Temerloh, Lipis, Jerantut dan Bera.Di Temerloh, 379 penduduk ditempatkan di PPS Sekolah Menengah Kebangsaan (SMK) Seri Semantan, manakala 52 penduduk di SK Lubuk Kulit dan 27 lagi di PPS Masjid Beletik bagi daerah Lipis.Sementara itu, di daerah Jerantut iaitu PPS Balairaya Kampung Sempadan menempatkan 20 penduduk dan PPS SK Batu Balai (14), manakala daerah Bera melibatkan PPS SK Seri Buntar dan SK Kerayong yang masing-masing mencatatkan 17 dan lapan penduduk.Menurut kenyataan itu lagi, Kelantan merekodkan 280 penduduk terjejas di daerah Pasir Mas yang ditempatkan di PPS SK To Deh.Dalam pada itu, satu daerah terjejas banjir di Perak iaitu Hilir Perak melibatkan 54 penduduk yang ditempatkan di PPS Dewan Smart Batu 4.


Selangor Mega Job Fair 2022 tawar 30,000 peluang pekerjaan

SERDANG, 11 Disember - Program "Selangor Mega Job Fair 2022" menawarkan 30,000 peluang pekerjaan dalam pelbagai sektor yang melibatkan 300 syarikat.

Program itu diadakan bertujuan mengekalkan kadar pengangguran di negeri Selangor bawah 4%.

Exco Selangor, Mohd Khairuddin Othman berkata lebih 10,000 pencari kerja disasar hadir ke program berkenaan.

"Kalau 10,000.. 30 peratus, dalam 4,000 yang mendapat pekerjaan..itu bagus," kata Mohd Khairuddin di sihi.

Dalam pada itu, bagi suku tahun ketiga tahun ini menunjukkan penurunan kadar pengangguran di Negeri Selangor daripada 4.3 peratus kepada 3.2 peratus.

Antara syarikat yang mengambil bahagian adalah PROTON, Pos Malaysia, Prasarana, Puncak Niaga Holdings dan Harvey Norman.

(Mohd Khairuddin ketika bercakap dalam sidang media)

Program diadakan selama 2 hari bermula semalam, pukul 9.30 pagi hingga 5.30 petang, bertempat di Taman Ekspo Pertanian Malaysia (MAEPS), di sini, dianjurkan kerajaan negeri melalui Jawatankuasa Tetap Pembangunan Generasi Muda, Sukan dan Pembangunan Modal Insan Negeri Selangor.

Untuk maklumat lanjut boleh layari laman sesawang selangorjobportal.com.my.


Program Jualan Murah manfaatkan masyarakat setempat

LABUAN, 11 Disember - Program Jualan Murah mampu memberikan manfaat kepada masyakarat di sini khususnya kepada golongan B40 yang terkesan dengan kos sara hidup.Program seumpama ini menepati hasrat kerajaan yang komited untuk meringankan beban rakyat.Ketua Pegawai Eksekutif Perbadanan Labuan, Rithuan Mohd Ismail berkata program Jualan Murah yang dilaksanakan Kementerian Perdagangan Dalam Negeri dan Kos Sara Hidup (KPDN) dan pihaknya diteruskan sehingga hujung tahun ini, sebagai membantu meringankan beban rakyat daripada segi perbelanjaan keperluan harian.  Pelaksanaan itu selaras pengumuman Perdana Menteri Datuk Sri Anwar Ibrahim untuk meneruskan usaha yang dilakukan demi membantu rakyat.  "Jadi untuk itu yang saya katakan, program itu masih diteruskan sehinggalah hujung tahun ini yang mana program itu ada lapan barang yang telah pun dikenal pasti untuk kita memberikan subsidi sedikit supaya harga dapat dikurangkan, " kata Rithuan di sini.

(Rithuan ditemui pemberita selepas menyampaikan amanatpada Majlis Perhimpunan Bulanan bersama warga Perbadanan Labuan, semalam)

Majlis itu turut melancarkan Pelan Strategik Perbadanan Labuan 2022-2026 dan Pelan Strategik Pendigitalan Perbadanan Labuan 2022-2026.


Selepas lebih dua jam ditutup, terowong Lebuhraya SMART kembali beroperasi

KUALA LUMPUR, 11 Disember - Terowong Lebuhraya SMART kembali beroperasi selepas ditutup lebih dua jam susulan hujan lebat di Lembah Klang sejak pukul 5.00 petang semalam.Pusat Kawalan Banjir SMART (SMART SCC) dalam kenyataannya berkata, sistem telah kembali ke Mod 2b dan proses pembukaan terowong trafik bermula pukul 9.30 malam manakala Mod 1 pada 10.10 malam."Sepanjang operasi, sebanyak 910,000 meter padu air telah dilencongkan dari Sungai Klang dan Sungai Ampang ke Kolam Takungan Berembang bagi mengawal aliran air Sungai Klang ke pusat bandar raya,” menurut kenyataan itu.SMART SCC telah mengaktifkan operasi banjir untuk Mod 2 pada 6.51 petang apabila aliran air di pertemuan Sungai Klang dan Sungai Ampang mencapai 70 meter padu sesaat (m3/s).Seterusnya SMART SCC mengaktifkan operasi banjir untuk Mod 3 pada 7.13 malam setelah aliran air di pertemuan di Sungai Klang dan Sungai Ampang mencapai 150 m3/s.

Semasa operasi mod itu, proses penyuraian dan penutupan terowong trafik dilaksanakan oleh SMART MCC.

"Petugas JPS (Jabatan Pengairan dan Saliran) di SMART SCC telah berjaya menjalankan tugas sepertimana SOP (Prosedur Operasi Standard) dan berjaya menangani risiko banjir dari berlaku," kata kenyataan itu.


Istiadat Konvokesyen UiTM ke-95 terima pengiktirafan MBR

SHAH ALAM, 10 Disember- Universiti Teknologi MARA (UiTM) mencatat sejarah dalam Malaysia Book of Records (MBR) dengan dua pengiktirafan, Jumlah Skrol Terbanyak Istiadat Konvokesyen dan Bilangan Skrol Tertinggi yang disampaikan oleh Naib Canselor. Seramai 31,220 graduan menerima skrol mereka, manakala 16,000 graduan daripada jumlah tersebut menerima skrol ijazah dan diploma daripada Naib Canselor UiTM, Prof. Datuk Ts. Dr. Roziah Mohd Janor. Kedua-dua pengiktirafan diperakui oleh MBR dalam Istiadat Konvokesyen UiTM ke-95 yang berlangsung dari 26 November hingga 21 Disember ini.Jelasnya, istiadat konvokesyen UiTM kembali dianjurkan secara fizikal meraikan pencapaian para graduan selepas dua tahun tertangguh akibat pandemik COVID-19.

(Istiadat konvokesyen UiTM kembali dianjurkan secara fizikal meraikan pencapaian para graduan selepas dua tahun tertangguh akibat pandemik COVID-19)

Dimulakan dengan konvokesyen ke-93 pada bulan Julai dan ke-94 pada bulan September, masing-masing meraikan 11,000 dan 13,000 graduan.


Terowong SMART ditutup bagi persediaan operasi banjir

KUALA LUMPUR, 10 Disember - Terowong Lebuhraya SMART ditutup sepenuhnya kepada pengguna bagi persediaan operasi banjir, susulan hujan lebat sejak petang tadi.Syarikat Mengurus Air Banjir dan Terowong Sdn Bhd (SMART) menerusi catatan di Twitter memaklumkan bahawa penutupan berkenaan dilaksanakan selepas menerima arahan daripada Jabatan Pengairan dan Saliran (JPS) pada pukul 7.13 malam tadi."Mod 3 telah diaktifkan iaitu proses penyuraian dan penutupan terowong SMART dilaksanakan oleh Pusat Kawalan Trafik SMART dan air banjir masih dilencongkan," menurut catatan tersebut.

(Terowong Lebuhraya SMART ditutup sepenuhnya kepada pengguna bagi persediaan operasi banjir/ Foto BERNAMA)

Status Terowong Lebuhraya SMART boleh diikuti melalui laman web SMART di www.smarttunnel.com.my,  twitter@smarttunnel atau 'Smart Tunnel' di Facebook.Orang ramai boleh menghubungi talian bantuan SMART di 1300887188 untuk pertanyaan atau maklumat lanjut.


Perkukuh rangkaian, 120 pengamal media sertai pertandingan boling

PETALING JAYA, 10 Disember- Lebih 120 pengamal media daripada 22 agensi termasuk RTM menyertai pertandingan boling di Petaling Jaya.Ia merupakan aktiviti tahunan anjuran DRB-HICOM bertujuan mengeratkan lagi hubungan petugas media dengan organisasi tersebut.Ketua Pengarah Penyiaran, Datuk Che Roslan Che Daud berkata program sedemikian perlu bagi membina rangkaian kerjasama yang baik."Saya kira ia merupakan satu pembinaan, kewujudan satu rangkaian di antara media.

(Ketua Pengarah Penyiaran, Datuk Che Roslan Che Daud)

"Dengan penganjuran ini, kita harap hubungan di antara media dan juga mana-mana organisasi rangkaian yang baik bagi memudahkan kita bekerja bersama dalam erti kata yang lain kita dapat mengenal antara satu dengan yang lain bukan sahaja dengan DRB-HICOM tetapi juga dengan rakan-rakan sejawatan.Beliau berkata demikian selepas program 'Bowling Challenge 2022' di Petaling Jaya.Pada masa sama, Ketua Komunikasi Strategik Kumpulan DRB-HICOM Mahmood Razak Bahman berkata acara sama akan diteruskan tahun hadapan di luar Lembah Klang. "Hari ini aktiviti DRB-HICOM untuk mengeratkan hubungan dengan media. Kita amat menghargai peranan media dalam mempromosikan jenama DRB-HICOM. "Tahun depan Insha-Allah kita akan bawa 'DRB-HICOM Media Challenge' ini ke negeri lain pula, selalunya di Lembah Klang sahaja. Mungkin juga akan diadakan di Pulau Pinang, Johor, Kuantan untuk membolehkan lebih ramai warga media di seluruh negara untuk bersama-sama meraikan kejohanan ini", katanya.


Banjir di Pahang: Jumlah penduduk terjejas terus meningkat kepada 427 orang

TEMERLOH, 10 Disember - Jumlah penduduk terjejas banjir di negeri Pahang terus mencatatkan peningkatan kepada 427 orang melibatkan 133 keluarga, yang kini ditempatkan di empat buah pusat pemindahan sementara (PPS) sehingga pukul 7 malam tadi. Jumlah itu bertambah berbanding 410 orang daripada 124 keluarga pada pukul 5 petang.  Menurut portal Infobencana Jabatan Kebanjikan Masyarakat, penduduk paling ramai ditempatkan di PPS Sekolah Menengah Kebangsaan (SMK) Seri Semantan, Temerloh, iaitu seramai 331 orang.

Ia diikuti dua PPS di Lipis iaitu PPS Sekolah Kebangsaan (SK) Lubuk Kulit menempatkan 52 orang penduduk dan Masjid Kampung Beletik (27 orang).  Manakala di Bera, seramai 17 orang ditempatkan di SK Sri Buntar.


Meski tanpa timbalan menteri, agensi agama mampu bergerak dengan sokongan penjawat awam

(Datuk Dr. Mohd Na'im Mokhtar ditemu bual media selepas merasmikan Program Munaqashah SekretariatDakwah Korporat (SDK) JAKIM 2022 di Putrajaya)

PUTRAJAYA, 10 Disember - Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar yakin jabatannya mampu berfungsi dengan baik dan lancar meskipun tanpa timbalan menteri.  Beliau turut menghormati keputusan Perdana Menteri dan komited menjalankan amanah dengan sokongan para penjawat awam yang berkhidmat di jabatan tersebut.  "Di peringkat pejabat Menteri pun daripada SUSK sampai dah tu semuanya orang-orang daripada kakitangan awam kerajaan, dan kemudian saya akan dibantu oleh Datuk Hakimah dan ketua-ketua agensi, jadi saya rasa Insya-Allah sekiranya kita berjaya, Datuk Hakimah untuk gerakkan JPM bawah Hal Ehwal Agama ini, ianya akan menjadi satu 'signal' (isyarat) yang jelas kemampuan penjawat awam untuk menggerakkannya, jadi kita doakanlah yang terbaik Insya-Allah," kata beliau ketika ditemui selepas merasmikan Program Munaqashah Sekretariat Dakwah Korporat (SDK) JAKIM 2022, di sini hari ini.

(Datuk Dr. Mohd Na'im Mokhtar bergambar selepas merasmikan Program Munaqashah Sekretariat Dakwah Korporat (SDK) JAKIM 2022 di Putrajaya)

Tambah Mohd Na'im, beliau menerima dengan hati terbuka soal ketiadaan timbalan menteri bagi portfolio itu dan mempercayai bahawa agensi-agensi agama dibawah terajunya mampu bekerjasama dengan lebih baik. SDK JAKIM adalah sebuah Jawatankuasa Pemandu bagi melaksana program dan aktiviti dakwah dalam kalangan sektor korporat di Malaysia yang telah ditubuhkan pada tahun 2013 dan dianggotai sebanyak 28 buah syarikat korporat antaranya Petronas, Pos Malaysia dan Malaysia Airlines.


Jemaah menteri, wanita diberi peranan penting

KUALA LUMPUR, 10 Disember- Peningkatan jumlah wanita menganggotai jemaah menteri merupakan isyarat progresif dan positif terhadap golongan itu.Ia adalah signifikan memandangkan ramai daripada mereka diberi portfolio bagi jawatan penting.Menteri Pembangunan Wanita, Keluarga dan Masyarakat, Datuk Seri Nancy Shukri berkata antara kementerian utama diterajui wanita ialah Pendidikan, Kesihatan, Belia dan Sukan serta Undang-Undang dan Reformasi Institusi.Menerusi kesungguhan dan kerjasama semua pihak peratusan penglibatan wanita dijangka dapat bertambah.

(Menteri Pembangunan Wanita, Keluarga dan Masyarakat, Datuk Seri Nancy Shukri)

"Kita lihat berdasarkan caranya, mekanismenya. Kita hendak ikut macam Afrika, ada yang sampai 35 peratus hendak naik kepada 50 peratus, Indonesia pun ada di sesetengah tempat 30 peratus, tapi wanita berlawan dengan wanita, masih sama angka tersebut. Tapi perlu disedari dan dipersetujui oleh parti kita.Beliau ditemui selepas merasmikan Forum Kepimpinan Politik wanita pasca PRU15 di ibu negara.Di bawah pentadbiran Perdana Menteri, Datuk Seri Anwar Ibrahim golongan wanita membentuk 23.6 peratus daripada keanggotaan kabinet.


Tiada sebarang kes penipuan libatkan penduduk terjejas banjir di PPS negeri Terengganu

(Leftenan Kolonel (PA) Mohd Rosman Abdullah ditemu bual media sewaktu membuat pemantauan PPS Sekolah Kebangsaan Atas Tol, Kuala Terengganu)

KUALA TERENGGANU, 10 Disember - Tiada sebarang kes penipuan melibatkan penduduk yang terjejas banjir ditempatkan di pusat pemindahan sementara (PPS) di Terengganu. Sekretariat Jawatankuasa Bencana Negeri Terengganu sentiasa membuat pemantauan agar perkara itu tidak berlaku. Ketua Sekretariat Jawatankuasa Bencana Negeri Terengganu, Leftenan Kolonel (PA) Mohd Rosman Abdullah tidak menolak kemungkinan terdapat penduduk terjejas di PPS pulang ke kediaman masing-masing setelah keadaan bencana semakin reda.

Situasi ini secara tidak langsung menimbulkan dakwaan terdapat individu tidak bertanggungjawab hadir ke PPS semata-mata hanya untuk menerima keperluan bantuan."Data ini kita ambil, kita dapat pengesahan JPKK, memang setakat ini data penipuan yang dimaksudkan, semua yang berpindah ke PPS, memang rumah mereka terjejas banjir," kata beliau ketika ditemui pemberita sewaktu membuat pemantauan PPS Sekolah Kebangsaan Atas Tol, di sini, yang kini menempatkan 59 penduduk terdiri daripada 19 keluarga. Sehingga pukul 4 petang tadi, sebanyak lapan PPS telah beroperasi bagi menampung 325 penduduk terdiri daripada 87 keluarga dari daerah Kuala Nerus, Kuala Terengganu dan Setiu.


Timbalan Menteri komited jayakan agenda bela kepentingan rakyat

(Timbalan Menteri Belia dan Sukan, Adam Adli Abd Halim)

KUALA LUMPUR, 10 Disember- Seramai 27 Timbalan Menteri Kabinet Kerajaan Perpaduan selesai mengangkat sumpah jawatan dihadapan Yang DiPertuan Agong, Al-Sultan Abdullah Riayatuddin Al-Mustafa Billah Shah.Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia berlangsung di Balairong Seri, Istana Negara.Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail turut hadir menyaksikan majlis tersebut.Dua Timbalan Perdana Menteri iaitu Datuk Seri Dr Ahmad Zahid Hamidi yang juga Menteri Kemajuan Desa dan Wilayah serta Datuk Seri Fadillah Yusof yang juga Menteri Perladangan dan Komoditi, hadir bersama isteri masing-masing.Hadir sama Ketua Polis Negara Tan Sri Acryl Sani Abdullah Sani dan Panglima Angkatan Tentera Jen Tan Sri Affendi Buang.Senarai Timbalan Menteri kerajaan Perpaduan diumumkan oleh Perdana Menteri, Datuk Seri Anwar Ibrahim malam tadi.

(Antara barisan Timbalan Menteri Kerajaan Perpaduan yang mengangkat sumpah jawatan di hadapan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah/BERNAMA)

Sementara itu, beberapa Timbalan Menteri yang ditemui RTM selepas istiadat tersebut menyuarakan komitmen penuh untuk menjayakan setiap agenda memperjuang kepentingan rakyat yang ditetapkan kerajaan Perpaduan.Timbalan Menteri Komunikasi dan Digital, Teo Nie Ching berharap peranannya sebagai Timbalan Menteri di Kementerian Komunikasi dan Digital dapat membantu Menteri Komunikasi dan Digital, Fahmi Fadzil dan memastikan media memainkan peranan penting dengan baik, pada masa yang sama bebas dari ancaman berita palsu."Media boleh memainkan satu peranan supaya memastikan memupuk perpaduan dan janganlah kita selalu hendak nampak selalu ada unsur-unsur fitnah benci kebencian dalam berita, ruang media kita. Ini adalah satu tanggungjawab yang sangat penting, sangat berat", katanya. Manakala, Timbalan Menteri Belia dan Sukan, Adam Adli Abd Halim berkata beliau teruja untuk bekerjasama dengan Menteri Belia dan Sukan, Hannah Yeoh dan yakin bahawa kementerian tersebut dapat digerakkan bersama-sama untuk mencapai prestasi yang lebih baik."Kita bukan sahaja bercakap soal prestasi kementerian tetapi juga soal prestasi masyarakat belia dan sukan", katanya.Timbalan Menteri Kewangan dan Datuk Seri Ahmad Maslan berazam untuk melakukan yang terbaik dan menggunakan pengalamannya di Kementerian Kewangan bagi meneruskan dasar-dasar kerajaan Perpaduan untuk kepentingan rakyat dan negara.


Maritim Malaysia tahan bot tidak miliki dokumen lesen sah

PELABUHAN KLANG, 10 Disember - Sebuah bot nelayan tempatan ditahan di perairan Pelabuhan Utara, Pelabuhan Klang semalam, ketika dalam perjalanan membawa makanan ikan dari Port Klang ke Pulau Ketam.Ketika ditahan pada pukul 10.15 minit pagi, hasil pemeriksaan awal Agensi Penguatkuasaan Maritim Malaysia (Maritim Malaysia) Negeri Selangor mendapati, bot tersebut dikendalikan seorang tekong warga tempatan berusia 58 tahun dan seorang warga Indonesia (32), yang mempunyai pengenalan diri yang sah.Bagaimana pun menurut Pengarah Maritim Negeri Selangor, Kepten Maritim Siva Kumar a/l Vengadasalam, hasil siasatan lanjut terhadap dokumen menemukan, lesen bot telah tamat tempoh.

Kes disiasat di bawah Seksyen 8 (a) Akta Perikanan 1985 kerana bot tidak memiliki dokumen lesen yang sah.Bot bersama kru dibawa ke jeti Polis Marin Pulau Indah sebelum diserahkan kepada pegawai penyiasat Maritim Malaysia untuk tindakan lanjut.Orang ramai yang ingin membuat sebarang aduan mengenai kegiatan jenayah serta kecemasan di laut, boleh menghubungi Pusat Operasi Maritim Negeri Selangor di talian 03-31760627 atau MERS 999 untuk maklum balas segera.


Banjir: Jumlah penduduk terjejas di Terengganu meningkat

KUALA TERENGGANU,10 Disember- Jumlah penduduk terjejas banjir di negeri ini menunjukkan peningkatan dengan 325 penduduk daripada 86 keluarga dipindahkan ke pusat pemindahan sementara (PPS) berbanding tengahari tadi.Sekretariat Jawatankuasa Pengurusan Bencana Negeri dalam kenyataannya memaklumkan kesemua mereka ditempatkan di lapan buah PPS di tiga daerah.Daerah Kuala Nerus mencatatkan paling ramai penduduk terjejas iaitu 200 orang daripada 50 keluarga yang ditempatkan di dua buah PPS. Diikuti Kuala Terengganu dengan 65 penduduk terjejas dan Setiu 60 penduduk.Sementara itu, JPS menerusi laman web rasminya memaklumkan Sungai Nerus di Kampung Bukit Setiu kini melebihi paras amaran.


Pemimpin BERSATU keluar parti, namun kekal dibawah GRS

KOTA KINABALU,10 Disember-Pemimpin Bersatu Sabah sebulat suara keluar daripada parti itu, namun kekal di bawah Gabungan Rakyat Sabah (GRS).Ketua Badan Pimpinan Bersatu Sabah,Datuk Seri Hajiji Noor berkata, keputusan itu dibuat setelah mempertimbang keadaan landskap politik Malaysia ketika ini terutama di Sabah.Juga, demi kepentingan negeri dan perpaduan selain memenuhi aspirasi rakyat untuk terus berjuang di bawah naungan sebuah parti tempatan.

(Ketua Menteri Sabah, Datuk Seri Hajiji Noor)

Datuk Hajiji yang juga Ketua Menteri Sabah turut memaklumkan, dengan keputusan tersebut, pemimpin-pemimpin BERSATU Sabah akan menggunakan GRS sebagai platform menyuarakan kepentingan Sabah dan Sarawak.Melangkah ke hadapan, pihaknya akan menubuhkan sebuah parti tempatan yang baharu, namun untuk sementara ini, mereka secara kolektif akan menjadi ahli GRS. Pada September 2020, BERSATU Sabah bersama Parti Bersatu Sabah (PBS), Parti Solidariti Tanah Airku (STAR) dan Parti Maju Sabah (SAPP) membentuk GRS bagi menghadapi Pilihan Raya Negeri Ke-16 (PRN16) bersama BN.


Insiden tanah runtuh di Ampang, penghuni diminta kosongkan kediaman

(FOTO FB POLIS DAERAH AMPANG JAYA PAGE)

AMPANG, 10 Disember - Penghuni di tiga buah rumah di Taman Halaman, di sini, perlu dikosongkan dari kediaman mereka kerana pergerakan tanah dijangka berlaku susulan hujan lebat berterusan sejak semalam di lokasi kejadian tanah runtuh itu.Ketua Polis Daerah Ampang Jaya, ACP Mohamad Farouk Eshak berkata penghuni di kawasan kejadian tanah runtuh itu telah berpindah namun terdapat beberapa penghuni enggan berbuat demikian walaupun dinasihatkan oleh pihak berkuasa dengan memberi alasan tidak wajar.Beliau berkata arahan mengosongkan kediaman itu bagi memastikan keselamatan penduduk.

(Foto FB Polis Daerah Ampang Jaya Page)

Katanya, polis juga telah membuat kawalan di kawasan sekitar dengan meletakkan sebuah van balai polis bergerak selain mendirikan Pusat Kawalan Tempat Kejadian bersama bomba, Angkatan Pertahanan Awam dan Majlis Perbandaran Ampang Jaya (MPAJ).Semalam, seorang wanita warga emas antara enam individu yang terselamat dalam insiden tanah runtuh berketinggian sembilan meter di taman itu.Rumah mereka turut mengalami kerosakan dalam kejadian berkenaan.


Melaka mampu jadi negeri berteknologi hijau jika karenah birokrasi dikurangkan

AYER KEROH, 10 Disember - Melaka mampu menjadi negeri pintar dan berteknologi hijau dengan menggunakan sepenuhnya tenaga solar jika kerenah birokrasi dapat dikurangkan khususnya melibatkan kelulusan bangunan kerajaan bagi penggunaan teknologi tersebut.Pengerusi Jawatankuasa Pendidikan, Teknologi dan Telekomunikasi negeri, Datuk Rais Yasin berkata kerenah birokrasi menjadi penghalang kepada usaha kerajaan negeri dalam membudayakan teknologi hijau.

“Kita mesti perkasakan lagi teknologi hijau ini dan mengurangkan kerenah birokrasi supaya semua bangunan kerajaan dapat dipasang panel solar, begitu juga di masjid-masjid sudah boleh memasang sistem bumbung solar.“Ini bukan sahaja memastikan teknologi hijau, malah masjid-masjid dapat penjimatan daripada sudut kewangan. Kita akan bekerjasama dengan Perbadanan Teknologi Hijau Melaka (PTHM),” katanya dalam sidang media selepas merasmikan Anugerah Hijau Melaka 2022, di sini, malam tadi.Sementara itu, Rais berkata Program Eco Schools perlu diperluaskan di seluruh sekolah di negeri itu bagi membudayakan golongan pelajar ke arah amalan hijau.Jelasnya, setakat ini sebanyak 131 sekolah terlibat, namun hanya 17 daripadanya diiktiraf menerima anugerah 'green flag'.


Johor sasar lebih 21,000 unit rumah mampu milik menjelang tahun 2026

KLUANG, 10 Disember-Sebanyak 300 unit lot rumah mampu milik, berharga RM170,000 ditawarkan kepada Penjawat Awam Johor, termasuk Agensi Persekutuan, di Taman Puterimas, Kluang, Johor, yang dijangka siap sepenuhnya, pada 2025. Projek dikendalikan Gene and Quin Realty Sendirian Berhad, juga melibatkan 200 unit Rumah Mampu Milik Jenis C, berharga RM150,000.Exco Perumahan dan Kerajaan Tempatan Johor, Datuk Mohd Jafni Md Shukor berkata urusan pembelian rumah pada ketika ini, telah dipermudahkan, melalui penubuhan Jawatankuasa Perancangan, Rekabentuk dan Semakan (PDRC), pada Jun lalu.

(Exco Perumahan dan Kerajaan Tempatan Johor, Datuk Mohd Jafni Md Shukor)

"Dulu terlalu banyak birokrasi. Sebab itu, dahulu, pemohon rumah mampu milik perlu ada 17 dokumen dan dikenakan pelbagai syarat yang ketat. Hari ini kerajaan negeri meletakkan hanya lima dokumen sahaja", katanya ketika bercakap kepada media.Kerajaan negeri juga turut menyasarkan 21,139 unit rumah mampu milik di Johor berharga RM150,000 dalam tempoh lima tahun, sehingga 2026. Beliau berkata demikian semasa Majlis Perasmian Taman Puterimas, di Kluang,yang dihadiri Pengarah Urusan Gene and Quin Realty Sendirian Berhad, Datuk Sri Ngoh King Hua.


Lima kertas Kerja tangani kos sara hidup bakal dibentangkan dalam mesyuarat NACCOL

JOHOR BAHRU, 10 Disember-Sebanyak lima kertas kerja bakal dibentangkan dalam Mesyuarat Khas Majlis Tindakan Sara Hidup Negara (NACCOL) yang dipengerusikan Perdana Menteri, Datuk Seri Anwar Ibrahim, Selasa depan.

Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata, selain KPDN, beberapa kementerian seperti Kementerian Pertanian dan Keterjaminan Makanan (MAFI), Kementerian Pengangkutan dan Kementerian Sains, Teknologi dan Inovasi akan turut membentangkan kertas kerja masing-masing melibatkan isu kos sara hidup yang berlaku dalam negara.

(Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub)

"KPDN tidak boleh memutuskan atau merancang bersendirian.Ia harus ada komitmen dalam NACCOL yang terdiri daripada 15 kementerian untuk kita dapat selesaikan tentang isu bekalan, isu gangguan di peringkat rantaian bekalan,"katanya kepada media.Beliau berkata demikian selepas merasmikan program berkhatan perdana di Masjid Al Mizan Kempas Baru, di Johor Bahru.Pada 27 November lalu, Perdana Menteri, Datuk Seri Anwar Ibrahim telah mengarahkan NACCOl agar menganalisis dan menelusuri kesan subsidi dalam tempoh dua minggu.


Banjir: Jumlah penduduk terjejas di Pahang kekal 375 orang

TEMERLOH, 10 Disember- Jumlah penduduk terjejas banjir di Pahang kekal dengan 375 orang melibatkan 113 keluarga, setakat jam 2.00 petang.

Kesemua penduduk terjejas kini ditempatkan di empat pusat pemindahan sementara (PPS) yang dibuka di tiga daerah iaitu Temerloh, Lipis dan Bera.  Menurut portal Infobencana Jabatan Kebajikan Masyarakat, penduduk paling ramai kini ditempatkan di PPS Sekolah Menengah Kebangsaan (SMK) Seri Semantan, Temerloh, iaitu seramai 279 orang.  Diikuti dua PPS di Lipis iaitu PPS Sekolah Kebangsaan (SK) Lubuk Kulit menempatkan 52 orang penduduk dan Masjid Kampung Beletik menempatkan 27 orang. Manakala di Bera, seramai 17 orang ditempatkan di PPS SK Sri Buntar.

(Kesemua penduduk terjejas kini ditempatkan di empat PPS yang dibuka di tiga daerah iaitu Temerloh, Lipis dan Bera)


KKM teliti semula projek kemudahan awam dan fasiliti kesihatan

SEGAMAT, 10 Disember - Kementerian Kesihatan (KKM) akan meneliti semula projek kemudahan awam dan fasiliti kesihatan termasuk pembinaan hospital di negara ini. Menterinya, Dr. Zaliha Mustafa berkata penelitian secara terperinci akan dibuat sebelum memutuskan sebarang tindakan susulan.

"saya telah diberi taklimat secara umum dan tidak secara terperinci lagi tentang projek sakit ini. Saya kena tengok dulu sakitnya dimana. Doktor ini biasalah kita kena tengok dulu sakitnya satu persatu, apa simptom dia...apa aduan dia...baru kita boleh atasi masalah itu," katanya kepada pemberita selepas melakukan lawatan kerja ke Hospital Segamat, di sini.Zaliha berkata demikian berhubung isu 13 ‘projek sakit' yang melibatkan klinik kesihatan, hospital dan kuarters di bawah KKM sebagaimana yang dibangkitkan oleh bekas Menteri Kesihatan, Khairy Jamaluddin Abu Bakar, September lalu.Sementara itu Zaliha berkata, pihaknya juga akan memberikan perhatian untuk mempertingkatkan perkhidmatan kesihatan di Sarawak, terutamanya dari segi infrastruktur.Katanya, perkara berkenaan dilihat penting berikutan insiden seorang wanita warga emas dari Lawas meninggal dunia ketika dalam perjalanan mendapatkan rawatan di Hospital Miri, baru-baru ini.“Sebenarnya kita memang maklum isu-isu kesihatan di Sabah dan Sarawak... kematian pesakit itu akhirnya kita tahu sebab infrastruktur dari Lawas ke Miri memang sangat jauh dan perlu melalui beberapa check point.“Itu antara perkara yang kita sebut... dalam keadaan apa pun, kita akan cuba tingkatkan perkhidmatan kesihatan... tapi kena tengok, perbaiki dan semua aduan yang kita terima tu kita ambil perhatian dan cuba atasi,” katanya.


Peneroka FELDA kerugian RM140,000 diperdaya sindiket Macau Scam

KUANTAN, 10 Disember-Seorang peneroka Felda mengalami kerugian sebanyak RM140,000 akibat diperdaya sindiket Macau Scam selepas menerima panggilan telefon pada 1 Disember lalu.

Ketua Polis Daerah Pekan Supt Mohd Zaidi Mat Zin berkata lelaki berusia 63 tahun itu mendakwa dia dihubungi seorang individu yang memperkenalkan diri sebagai 'pegawai polis' dari Ampang, Selangor dan memaklumkannya terlibat dengan pengubahan wang haram serta rasuah.

(Kenyataan media Ketua polis Daerah Pekan, Supt Mohd Zaidi Mat Zin)

Beliau berkata mangsa kemudiannya telah memberi butiran akaun bank kepada suspek sebelum diminta membuat pemindahan semua wang daripada akaun Maybank ke Bank Islam. Sejurus itu, mangsa telah membuat pemindahan wang secara berperingkat berjumlah bermula 1 hingga 6 Disember.Mangsa kemudian menyedari telah diperdaya selepas menyemak baki wang akaun Bank Islam, dan mendapati wang berkurangan dan telah dipindahkan secara berperingkat ke beberapa akaun tidak dikenali.Kes disiasat mengikut Seksyen 420 Kanun Keseksaan kerana menipu.


KUALA TERENGGANU, 10 Disember - Jumlah penduduk terjejas banjir di Terengganu meningkat kepada 339 orang daripada 91 keluarga pagi ini, berbanding 324 orang daripada 87 keluarga malam tadi.Sekretariat Jawatankuasa Pengurusan Bencana Negeri (JPBN) memaklumkan setakat pukul 8 pagi tadi sebanyak tujuh pusat pemindahan sementara (PPS) dibuka di empat daerah iaitu Kuala Terengganu, Kuala Nerus, Besut dan Setiu.

“Di Kuala Nerus sebanyak dua PPS dibuka iaitu Sekolah Kebangsaan (SK) Tok Jembal yang menempatkan 126 penduduk daripada 33 keluarga dan SK Bukit Nanas seramai 72 penduduk daripada 17 keluarga."Di Kuala Terengganu, sebanyak dua PPS dibuka iaitu SK Chendering yang menempatkan 34 penduduk daripada 10 keluarga dan SK Atas Tol seramai 63 penduduk daripada 20 keluarga," menurut kenyataan itu.Kenyataan turut memaklumkan, di Setiu sebanyak dua PPS dibuka iaitu SK Kampung Seri Kasar yang menempatkan 16 penduduk daripada empat keluarga dan Balai raya Kampung Bukit Mak Som seramai 14 penduduk daripada dua keluarga manakala di Besut pula seramai 14 penduduk daripada lima keluarga ditempatkan di Surau Taman Perumahan Bukit Cina.Berdasarkan data yang dikongsi JPS menerusi laman rasmi sesawang publicinfobanjir.water.gov.my, setakat ini tiada sungai di negeri ini yang melepasi paras bahaya.


Pertukaran Ketua Setiausaha Perbendaharaan perkara biasa - Anwar

PUTRAJAYA, 10 Disember - Isu pertukaran Ketua Setiausaha Perbendaharaan (KSP) merupakan perkara biasa dalam pentadbiran.Perdana Menteri, Datuk Seri Anwar Ibrahim berkata kuasa perbincangan berhubung sebarang perlantikan KSP diputuskan penjawat awam yang diketuai Ketua Setiausaha Negara.Katanya, pertukaran itu juga tiada kaitan dengan khabar angin mengenai kedudukan Datuk Seri Asri Hamidin @ Hamidon sejak beberapa hari lalu.

“Ini hanya pertukaran biasa, yang juga membabitkan sama ada kenaikan pangkat atau perubahan jabatan dan urusan.“Wewenang perbincangan akan diputuskan penjawat awam yang diketuai Ketua Setiausaha Negara," katanya pada sidang media selepas mengumumkan barisan Timbalan Menteri Kerajaan Perpaduan di Perdana Putra, semalam.Tambah Anwar, kedudukan pegawai tertinggi di beberapa kementerian termasuk Ketua Setiausaha yang kini digabungkan menjadi satu urusan pentadbiran juga akan dikendalikan Ketua Setiausaha Negara dengan sewajarnya.


Tanah runtuh Taman Halaman: Penghuni berdekatan dinasihat berpindah buat sementara waktu

KUALA LUMPUR, 9 Disember- Enam individu termasuk seorang wanita warga emas terselamat dalam insiden tanah runtuh berketinggian sembilan meter di Taman Halaman, Ampang, petang semalam.Rumah yang didiami mereka turut mengalami kerosakan.Pengarah Jabatan Bomba dan Penyelamat Selangor Norazam Khamis menerusi satu kenyataan berkata pihaknya menerima laporan berhubung runtuhan itu pada 6.14 petang, sebelum tujuh anggota dan sebuah jentera dari Balai Bomba dan Penyelamat Ampang, digerakkan dan tiba di lokasi lima minit kemudian.Beliau berkata pemeriksaan awal mendapati daripada dua buah rumah yang terlibat, hanya sebuah rumah yang berpenghuni dan tiada kemalangan jiwa dilaporkan.“Runtuhan tebing berukuran anggaran 9 meter X 15 meter persegi telah berlaku, dan mengenai bahagian belakang dua buah rumah dengan satu rumah kosong dan satu rumah berpenghuni.“Ketika kejadian,  terdapat enam orang berada dalam rumah tersebut iaitu seorang wanita warga emas berusia 70-an, seorang lelaki dan seorang wanita dewasa masing-masing berusia 40-an dan tiga remaja perempuan berumur di antara 10 hingga 16 tahun,” katanya.Norazam berkata kesemua mereka dinasihatkan keluar dari rumah buat sementara waktu bagi mengelakkan kejadian tidak diinginiBeliau berkata ketika ini, bomba sedang membuat pemantauan di lokasi kejadian sebagai langkah berjaga-jaga.Sementara itu, penghuni rumah yang berdekatan dengan lokasi runtuhan tanah di Taman Halaman, Ampang dinasihatkan agar berpindah buat sementara waktu sebagai langkah berjaga-jaga. Pengerusi Jawatankuasa Pengurusan Bencana Daerah Hulu Langat Dr Ani Ahmad berkata arahan itu dikeluarkan susulan cuaca masih hujan malam ini dan keadaan cerun di belakang rumah penduduk terbabit yang dikhuatiri tahap kestabilannya.


Penduduk terjejas banjir di Perak berkurangan

IPOH, 10 Disember- Jumlah penduduk terjejas banjir yang dipindahkan ke pusat pemindahan sementara (PPS) terus mencatatkan pengurangan.Setakat malam tadi, seramai 36 mangsa daripada tujuh keluarga ditempatkan di Dewan Sekolah Menengah Abdul Rahman Talib (SMART) Batu 4 dalam daerah Hilir Perak.Mereka merupakan penduduk dari Kampung Batu 7 Lorong Mesra, Changkat Jong.Menurut Sekretariat Jawatankuasa Bencana Negeri; satu lagi PPS  di Dewan Serbaguna Sungai Ara Batu Kurau dalam daerah Larut Matang dan Selama ditutup petang Jumaat.PPS tersebut sebelum ini menempatkan seramai 46 mangsa daripada 13 keluarga.Sementara itu, paras air Sungai Perak di Kuala Kenderong, Gerik melebihi paras bahaya dengan catatan 112.11 meter.


KPDN Perak sita 36,300 liter minyak diesel bersubsidi, tahan dua lelaki

TELUK INTAN, 10 Disember- Kementerian Perdagangan Dalam Negeri dan Kos Sara Hidup menyita 36,300 liter minyak diesel bersubsidi dalam satu serbuan di sebuah premis di kawasan Perindustrian Anson, Teluk Intan, Perak.Pengarahnya, Saifullizan Kamarul Zaman berkata serbuan kira-kira pukul 10.45 pagi itu turut merampas sebuah lori dengan nilai keseluruhan rampasan melebihi RM78,000.Hasil pemeriksaan di premis tersebut menemui 41 buah ‘square tank’ berkapasiti 1,000 liter berisi minyak disyaki diesel serta sebuah lori dengan muatan dua buah square tank.Premis tersebut disyaki telah beroperasi lebih kurang sebulan tanpa sebarang lesen atau kebenaran untuk menyimpan barang kawalan minyak diesel.Modus operandi sindiket adalah dengan membeli minyak diesel di stesen minyak sekitar Teluk Intan, dikumpulkan dan seterusnya dipercayai akan dijual kepada pihak industri di negeri sempadan.Siasatan lanjut akan diteruskan dengan mengenal pasti rangkaian sindiket yang terlibat.Hasil serbuan tersebut, pihaknya turut menahan dua lelaki berumur 42 dan 45 tahun.Kes disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974.


SETIU, 9 Disember- Bacaan air tiga sungai di Terengganu kini telah melepasi paras bahaya dan keadaan ini boleh mengakibatkan banjir di kawasan rendah jika berlaku pertembungan dengan hujan lebat.  Menurut Pengarah Jabatan Pengairan dan Saliran Terengganu, Hanizan Deraman, sungai yang telah melepasi paras bahaya ialah Sungai Telemong di Daerah Hulu Terengganu, Sungai Nerus dan Sungai Setiu di Daerah Setiu.  Beliau juga menasihati penduduk di kawasan perbandaran sentiasa peka dengan keberkesanan sistem saliran bagi mengelak berlaku banjir kilat.  "Ada tiga stesen kita yang melebihi 200 milimeter terutama di daerah Kuala Nerus, itu menyebabkan banjir yang berlaku di kawasan perbandaran lepas hujan datag dengan agak drastik menyebabkan kita punya sistem saliran dan perparitan dalaman ini akan terganggu. Kelebatan hujan itu tak mampu ditampung oleh sistem saliran," kata Hanizan kepada media di sini.

(Hanizan ketika ditemui berkata Bacaan air tiga sungai di Terengganu lepasi paras bahaya)


Polis tahan enam lelaki proses, jual air ketum

BALIK PULAU, 9 Disember- Dua sindiket memproses dan menjual air ketum tumpas susulan penahanan dua lelaki bersama air serta daun ketum dalam dua serbuan di Teluk Kumbar, di sini semalam.Menurut kenyataan dari Ibu Pejabat Polis daerah Barat Daya, enam lelaki berusia 23 hingga 51 tahun itu ditahan dalam Ops Tapis yang dijalankan hasil risikan dan intipan sejak seminggu lepas.

(Foto Ihsan FB Ibu Pejabat Polis Daerah Barat Daya)

"Dalam serbuan pertama, polis telah menangkap empat lelaki di sebuah pondok tepi laut di Kampung Nelayan, hasil pemeriksaan telah menemukan 30,050 mililiter (ml) disyaki air ketum dan 500 ml ubat batuk bersama mereka."Polis turut merampas wang tunai RM950 disyaki hasil jualan air ketum dan siasatan awal tidak menolak kemungkinan sindiket itu memproses sendiri air ketum sebelum menjual kepada pelanggan mereka di sekitar kawasan tersebut," menurut kenyataan itu.Dalam serbuan kedua di sebuah rumah di Pintasan Pasir Belada, polis menahan dua lelaki dan hasil pemeriksaan menemukan 50 kilogram daun ketum dan 2,000 ml air ketum serta pelbagai  peralatan untuk memproses air ketum.Kesemua suspek direman selama empat hari bagi membantu siasatan dan kes disiasat mengikut Seksyen 30(3) Akta Racun 1952.Sementara itu dalam perkembangan lain, polis menahan tiga penunggang motosikal  berusia 20-an dalam Ops Samseng Jalanan yang dijalankan di kawasan Bayan Baru bermula 10 malam semalam hingga 3 pagi tadi."Hasil pemerhatian polis, terdapat kumpulan motosikal yang menunggang secara menduga kelajuan dan jelas berbahaya kepada diri mereka dan pengguna jalan raya lain sebelum menahan tiga lelaki tersebut," menurut kenyataan itu.Polis telah menyita tiga buah motosikal ditunggang tiga lelaki tersebut dan 10 saman turut dikeluarkan kerana pelbagai kesalahan ."Tiga lelaki itu direman untuk siasatan lanjut dan Polis Daerah Barat Daya sentiasa memantau aktiviti samseng jalanan setiap masa terutama pada hujung minggu bagi mengekang kegiatan samseng jalanan,”  katanya.- BERNAMA


MSIPP ikat perjanjian dengan Korea Selatan dan India, tangani isu kesakitan kronik

KUALA LUMPUR, 9 Disember- Simposium Antarabangsa Intervensi Kesakitan Kronik 2022 buat julung kalinya mengikat perjanjian persefahaman bersama Korea Selatan dan India.Ia bertujuan meningkatkan lagi bidang kepakaran dalam menangani kesakitan kronik di negara ini.Menurut Presiden Persatuan Pengamal Perubatan Kesakitan Kronik (MSIPP), Profesor Dr. Toh Charng Jeng, pemilihan dua negara adalah berdasarkan kepakaran dan pengetahuan bagi menjalankan prosedur kesakitan intervensi yang selamat."Korea Selatan dan India sudah lama ada program-program untuk melatih doktor. Jadi, mereka lebih berpengalaman, sebab itu kita bincang dengan mereka dan mereka sudi kongsi pengalaman menolong kita," kata Dr. Toh Charng kepada pemberita RTM di ibu negara.Menerusi simposium ini, ia dapat memberi pendekatan kepada pakar-pakar bagi menyumbang perkhidmatan yang berkualiti pada masa akan datang.Majlis Simposium Antarabangsa Intervensi Kesakitan Kronik 2022 dirasmikan oleh Pro Naib Canselor Universiti Kebangsaan Malaysia (UKM), Profesor. Datuk Dr. Hanafiah Harunarashid. Program dengan kerjasama Jabatan Surgeri Hospital Canselor Tuanku Mukhriz (HCTM) dan MSIPP berlangsung selama dua hari bermula hari ini di Nexus Bangsar South.

(Presiden Persatuan Pengamal Perubatan Kesakitan Kronik (MSIPP), Profesor Dr. Toh Charng Jeng)


Amaran hujan tahap bahaya di Kelantan, Terengganu

PETALING JAYA, 9 Disember- Jabatan Meteorologi (MetMalaysia) mengeluarkan amaran hujan tahap bahaya di beberapa kawasan di Kelantan dan Terengganu.Ketua Pengarah, Muhammad Helmi Abdullah memaklumkan, amaran itu berkuat kuasa sehingga esok.Antara kawasan terlibat ialah Tumpat, Pasir Mas dan Kota Bharu.Amaran hujan tahap buruk pula diramal berlaku di sebahagian Perak, Kelantan, Terengganu dan Pahang.Manakala amaran hujan tahap waspada dikeluarkan di negeri-negeri utara dan sebahagian Pahang."Dari segi taburan hujan juga pihak kami melihat ini adalah episod hujan lebat pertama sebab taburan hujan yang dicatatkan mencapai sekurang-kurangnya 150 milimiter sehari. "Apabila angka tersebut dicapai ini dikategorikan sebagai epsi hujan lebat monsun yang pertama," kata Muhammad Helmi dalam temu bual khas RTM di sini. Orang ramai turut dinasihatkan agar sentiasa peka dengan sebarang amaran yang dikeluarkan METMalaysia dan mengikut arahan sekiranya diarahkan berpindah."Jadi pihak kami menasihati orang ramai yang berada di kawasan-kawasan amaran hujan beterusan ni pada peringkat bahaya lebih berhati-hati dan sentiasa mengikuti sebarang arahan pihak berkuasa yang mungkin diminta berpindah demi keselmatan mereka," tambahnya.

(Muhammad Helmi ketika ditemu bual berkata amaran hujan tahap bahaya di Kelantan, Terengganu)


Pelaksanaan RUU 355 akan diteruskan, untuk manfaat ummah

PUTRAJAYA, 9 Disember- Kerajaan memberi jaminan akan terus memperkukuhkan Akta Mahkamah Syariah Bidang Kuasa Jenayah 1965 (RUU355) untuk kemaslahatan umat Islam.  Menteri di Jabatan Perdana Menteri (Hal Ehwal Agama), Datuk Dr. Mohd. Nai’im Mokhtar menegaskan, Akta tersebut sepatutnya sudah dibentangkan untuk pindaan pada persidangan hujung Oktober lalu namun terbantut susulan pembubaran Parlimen.

(Menteri di Jabatan Perdana Menteri (Hal Ehwal Agama), Datuk Dr. Mohd. Nai’im Mokhtar)

"Jadi saya nak tekankan disini apa saja yang diperkenalkan oleh dasar sebelum ini, yang memberikan manfaat kpd islam dan kepada rakyat sama ada islam ataupun bukan islam kita akan teruskan yang ini yang saya sebutkan tadi matlamat saya tidak lain dan tidak bukan saya berusaha untuk menjadi manusia yang terbaik yang mampu untuk memberikan manfaat jadi kalau kata ada dasar sebelum ini yang benar benar memberikan manfaat kepada islam dan juga rakyat secara keseluruhannya sudah tentu kita akan raikan dan teruskan inshaallah," katanya. Beliau yang sebelum ini merupakan Ketua Pengarah Jabatan Kehakiman Syariah Malaysia memberi jaminan bahawa Kabinet akan memperhalusi RUU 355, namun akan dibincangkan dengan teliti di dalam Kabinet kerana keputusan yang dibuat adalah kolektif.  Pada dasarnya ujar beliau, pembentangan RUU 355 adalah amat positif kerana ia adalah sebahagian daripada usaha memartabatkan kuasa mahkamah syariah seluruh negara.  Beliau bercakap demikian kepada pemberita selepas merasmikan Program Jualan Rakyat Yayasan Dakwah Islamiah Malaysia (YADIM) untuk penjawat awam yang menawarkan potongan harga 50 peratus bagi barangan asas di Putrajaya.  Ini adalah merupakan penampilan sulung Datuk Dr Mohd Na'im pada program rasmi agensi di bawah Jabatan Kemajuan Islam Malaysia (JAKIM) setelah dilantik sebagai Menteri Agama pada 3 Disember lalu.


285 perjawatan baharu bawah JIM akan diwujudkan

PUTRAJAYA, 9 Disember- Sebanyak 285 perjawatan baharu akan diwujudkan di bawah Jabatan Imigresen Malaysia (JIM).Menurut Menteri Dalam Negeri, Datuk Seri Saifuddin Nasution, langkah itu merupakan sebahagian usaha kementerian untuk memperkasakan keupayaan sumber manusia jabatan tersebut.Jelasnya, menerusi penstruktuan semula JIM, anggota sedia ada boleh merasai peluang kenaikan pangkat yang lebih luas dan laluan perkembangan kerjaya yang lebih cerah pada masa hadapan.Pewujudan perjawatan baharu tersebut juga tidak memberikan sebarang implikasi kewangan kepada kerajaan."Isunya adalah sebahagian daripada pasukan sokongan ini mereka punya kelayakan yang tinggi tetapi jawatan yang mereka sandang sekarang adalah pada kedudukan kelulusan yang rendah sedangkan mereka ada upaya untuk mengisinya.Kita akan lanjutkan perbincangan dengan pihak Jabatan Perkhidmatan Awam (JPA). Kita harap dapat berikan natijah hasil yang baik kerana itu akan memotivasikan anggota JIM untuk berkhidmat sebaik mungkin di bawah jabatan ini," kata Saifuddin kepada media selepas melakukan lawatan ke ibu pejabat Jabatan Imigresen Malaysia (JIM), di sini.Sehingga kini, JIM mempunyai seramai 14,142 anggota dan pegawai di seluruh negara.


Banjir di Terengganu: Lima PPS dibuka

KUALA NERUS, 9 Disember- Kuala Terengganu menjadi daerah pertama di Terengganu membuka pusat pemindahan sementara (PPS) ekoran hujan lebat sejak malam semalam, diikuti Kuala Nerus dan Besut.  Ketua Sekretariat Jawatankuasa Pengurusan Bencana Negeri, Left Kol (PA) Rosman Abdullah berkata, sehingga pukul 4 petang tadi, 213 penduduk terjejas daripada 58 keluarga telah dipindahkan ke lima PPS.  Paling ramai di Kuala Nerus yang menempatkan 136 penduduk daripada 36 keluarga.  "Saya menasihati penduduk agar mendapatkan maklumat yang sahih terutama sekali dapatkan maklumat yang sahih berkaitan dengan amaran bencana. Biasa kita akan keluarkan ataupun Jabatan Meteologi akan keluarkan berkaitan dengan cuaca inilah jadi dapatkan maklumat yang sahih dan sekiranya diarahkan berpindah perlu berpindah secepat mungkinlah jangan tunggu air dah tinggi baru pindah," kata Rosman kepada media di sini. Sementara itu, berdasarkan data JPS di laman web rasminya, paras air di tiga sungai utama yang mencatatkan paras bahaya kini menunjukkan trend menurun.  Antaranya Sungai Hulu Terengganu di Kuala Ping, Sungai Langkap dan Jambatan Chalok di Setiu.  Dua lagi sungai merekodkan bacaan melebihi paras amaran.

(213 penduduk terjejas daripada 58 keluarga telah dipindahkan ke lima PPS)


Empat negeri terjejas banjir libatkan 600 penduduk

KUALA LUMPUR, 9 Disember- Empat negeri dilanda banjir melibatkan 600 penduduk daripada 171 keluarga di negeri Pahang, Terengganu, Perak dan Kelantan, setakat pukul 4.00 petang tadi.Agensi Pengurusan Bencana Negara (NADMA) dalam kenyataan memaklumkan, Pahang dan Terengganu mencatatkan penduduk terjejas tertinggi dengan 298 penduduk daripada 91 keluarga di Bera, Lipis dan Temerloh, manakala Terengganu melibatkan 213 penduduk daripada 58 keluarga di daerah Besut, Kuala Nerus dan Kuala Terengganu.Di Pahang, empat pusat pemindahan sementara (PPS) dibuka iaitu PPS Sekolah Menengah Kebangsaan (SMK) Seri Semantan yang menempatkan 209 penduduk di daerah Temerloh, PPS Sekolah Kebangsaan (SK) Lubuk Kulit (52) dan PPS Masjid Beletik (22) di daerah Lipis, serta PPS Sekolah Kebangsaan (SK) Seri Buntar yang menempatkan 15 penduduk di daerah Bera.Sementara di Terengganu, tiga daerah terjejas iaitu Kuala Nerus, Kuala Terengganu dan Besut melibatkan lima pembukaan PPS."PPS SK Tok Jembal dan PPS SK Bukit Nenas di Kuala Nerus menempatkan 115 dan 21 penduduk, PPS SK Aras Tol dan PPS Sk Chendering di Kuala Terengganu menempatkan masing-masing 33 penduduk, manakala PPS Surau Taman Perumahan Bukit Cina di Besut menempatkan 11 penduduk terjejas," jelas kenyataan itu.Menurut kenyataan itu, banjir di Perak melibatkan penduduk di daerah Hilir Perak dan Larut Matang dan Selama (LMS) iaitu di PPS Dewan Smart Batu 4 yang menempatkan 29 penduduk daripada lima keluarga dan PPS Serbaguna Sungai Ara menempatkan 46 penduduk daripada 13 keluarga terjejas.Sementara itu, Kelantan mencatatkan 14 penduduk terjejas daripada empat keluarga di PPS SK Melor di daerah Kota Bharu.


Cubaan bawa masuk PATI gagal, 11 orang berjaya ditahan imigresen

PERLIS, 9 Disember- Jabatan Imigresen Malaysia Negeri Perlis berjaya mematahkan cubaan membawa masuk Pendatang Asing Tanpa Izin (PATI) dalam kejadian jam 1.30 pagi tadi.  11 PATI warga Myanmar terdiri 9 lelaki, seorang wanita dan seorang kanak-kanak berusia antara 10 hingga 49 tahun ditahan dalam Operasi Kutip di Jalan Padang Besar-Changlun.

(11 PATI warga Myanmar terdiri 9 lelaki, seorang wanita dan seorang kanak-kanak berusia antara 10 hingga 49 tahun ditahan dalam Operasi Kutip di Jalan Padang Besar-Changlun)

Pengarah Imigresen Perlis, Khairul Amin Talib dalam kenyataannya berkata, operasi dijalankan sepasukan 5 orang dari Bahagian Penguat Kuasa Imigresen, Kangar.  Semasa operasi dijalankan, pasukan penguatkuasa tersebut telah terserempak dengan sebuah kenderaan jenis van berwarna putih yang dipandu dalam keadaan mencurigakan.  Sebaik sahaja pasukan penguat kuasa JIM Perlis cuba mendekati, van tersebut secara tiba-tiba terus memecut laju ke arah Changlun, Kedah.  Pasukan penguatkuasa JIM Perlis terus mengejar van tersebut dan berlaku adegan kejar mengejar sejauh lebih kurang 10 kilometer sebelum van tersebut tersalah memasuki jalan mati.  Pemandu dan seorang penumpang hadapan bertindak melarikan diri dan meninggalkan van tersebut setelah tidak dapat meneruskan perjalanan.  Pasukan penguatkuasa JIM Perlis kemudiannya memeriksa van tersebut dan menemui kesemua 11 PATI terbabit yang gagal menunjukkan dokumen perjalanan yang sah untuk memasuki negara ini.  Mereka ditahan kerana disyaki melakukan kesalahan di bawah Seksyen 6(1)(c) Akta Imigresen dan kesemua mereka dibawa ke pejabat Imigresen Kangar, Perlis untuk siasatan lanjut.


Malaysia-Thailand tingkat kerjasama kawalan sempadan - KDN

PUTRAJAYA, 9 Disember- Malaysia akan meningkatkan kerjasama kawalan sempadan bersama Thailand susulan kejadian pengeboman yang berlaku di selatan negara itu baru-baru ini.Komitmen itu dizahirkan kedua-dua negara dalam pertemuan tertutup Menteri Dalam Negeri, Datuk Seri Saifuddin Nasution bersama Timbalan Perdana Menteri Thailand, Jeneral Prawit Wongsuwan, pada semalam."Kerjasama ini bukan hanya semata-mata kerana insiden pengeboman tempoh hari, baik di Thailand dan Indonesia tetapi ini adalah komitmen berterusan antara kedua negara kerana hubungan diplomatik yang sangat akrab," kata Saifuddin dalam satu sidang media hari ini di Putrajaya.Tambahnya, langkah susulan akan diambil melibatkan kedua-dua pasukan keselamatan negara.Beliau juga turut menasihatkan rakyat Malaysia yang melancong ataupun berada di luar negara untuk sentiasa peka dengan keadaan semasa selain merencana perjalanan mereka sebaik mungkin.Di samping itu, mereka diingatkan untuk tidak mendekati tempat-tempat bahaya dan menjauhkan diri dari lokasi berisiko yang boleh mengancam nyawa serta keselamatan diri.


KUALA TERENGGANU , 9 Disember- Situasi hujan yang tidak berhenti di daerah Kuala Terengganu sejak Rabu malam memaksa 50 penduduk daripada 13 keluarga ditempatkan di dua Pusat Pemindahan Sementara (PPS) setelah kediaman mereka dinaiki air. PPS Sekolah Kebangsaan Chendering yang telah dibuka sejak 7.15 pagi tadi menerima 33 penduduk daripada sembilan keluarga dari 4 buah kampung berhampiran.  Manakala PPS Sekolah Kebangsaan Atas Tol menempatkan 17 penduduk, melibatkan empat keluarga.  PPS kendalian Jabatan Kebajikan Masyarakat (JKM) kini bersedia untuk beroperasi sepenuhnya mengikut keperluan terutama pertambahan penduduk terjejas di sesuatu kawasan terlibat.  "Dua pagi, saya tidur saya rasa badan saya basah. Saya pun tidur semula. Tiba-tiba basah kuyup, banyak rasa tengok air penuh dalam rumah sampai paras buku lali masa itu," kata penduduk terjejas, Saripah Jalil. "Kita bersedia untuk menerima penduduk-penduduk yang akan mendaftar dan menetap di sini," kata Penyelaras PPS SK Chendering, Wan Norhayati Wan Abdullah.

(Kediaman dinaiki air, 50 penduduk dipindahkan ke dua PPS)


Indeks jenayah Melaka menurun sebanyak 1.69%

BUKIT BERUANG, 9 Disember- Statistik indeks jenayah di Melaka bagi tempoh Januari hingga 8 Disember 2022, menunjukkan penurunan sebanyak 1.69% berbanding tempoh sama tahun lalu. Ketua Polis Melaka, Datuk Zainol Abu Samah berkata ia membabitkan sebanyak 1,218 kes pelbagai jenayah berbanding 1,239 kes dalam tempoh sama tahun lalu. Tambah beliau, walaupun terdapat penurunan namun terdapat tiga kategori jenayah mencatatkan peningkatan iaitu jenayah membabitkan lain-lain kecurian, pecah rumah dan rogol. "Kejayaan dalam penurunan indeks jenayah ini adalah kerana penglibatan semua pihak di pelbagai peringkat termasuk di Ibu Pejabat Polis Kontinjen (IPK) dan juga Ibu Pejabat Polis Daerah (IPD) dalam merencana serta merancang tindakan pencegahan itu.Ia meliputi sumbangan seluruh pegawai dan anggota," kata Zainol ketika ditemui selepas media pada Perhimpunan Bulanan Ibu Pejabat Polis Kontinjen (IPK) Melaka, di sini.Penurunan kes indeks jenayah itu adalah susulan daripada penglibatan dan kerjasama semua pegawai dan anggota sama ada di peringkat negeri mahupun daerah.

(Ketua Polis Melaka, Datuk Zainol Abu Samah/BERNAMA)


Tangkapan kes edar dadah di Melaka meningkat

(Zainol Samah berucap di Perhimpunan Bulanan IPK Melaka)

BUKIT BERUANG, 9 Disember- Tangkapan membabitkan kes pengedaran dadah di Melaka merekodkan peningkatan sebanyak 19.94 peratus bagi tempoh Januari hingga November tahun ini.

Ketua Polis Melaka, Datuk Zainol Samah berkata, penangkapan itu melibatkan seramai 746 orang bagi kes pengedaran dadah berbanding 622 orang dalam tempoh sama tahun lalu. "Kesemua penahanan itu melibatkan kes yang disiasat mengikut Seksyen 39B Akta Dadah Berbahaya 1952, Seksyen 39A(2) Akta Dadah Berbahaya 1952, Seksyen 39A(1) Akta Dadah Berbahaya 1952 dan Seksyen 6B Akta Dadah Berbahaya 1952," katanya ketika ditemui selepas Perhimpunan Bulanan Ibu Pejabat Polis Kontinjen (IPK) Melaka, di sini. Mengulas lanjut, Zainol berkata, operasi di Pulau Melaka pada 22 November lalu merupakan antara kejayaan terbesar kontinjen itu dalam memerangi aktiviti pengedaran dadah.Ujar beliau, dalam operasi itu, pihaknya berjaya merampas dadah jenis syabu dengan anggaran nilai lebih RM800,000.